open-index/open-wikipedia-markdown huggingface dataset:
韓襄王

**韓襄王**，姬姓，韓氏，諱**倉**，戰國時韓之第八君，宣惠王之太子也。

宣惠王十九年（前三一四年），太子倉質於秦以和。二十一年（前三一二年），宣惠王薨，太子倉立，是為襄王。襄王四年（前三〇八年），與秦武王會臨晉。其秋，秦使甘茂攻韓宜陽。五年，秦拔韓宜陽，斬首六萬。秦武王薨。六年，秦復與韓武遂。九年，秦復取韓武遂。十年，太子嬰朝秦而歸。十一年，秦伐韓，取穰。與秦伐楚，敗楚將唐眛。十二年，太子嬰卒。公子咎、公子幾瑟爭為太子。時幾瑟質於楚。蘇代謂韓咎曰：「幾瑟亡在楚，楚王欲內之甚。今楚兵十餘萬在方城之外，公何不令楚王築萬室之都雍氏之旁，韓必起兵以救之，公必將矣。公因以韓楚之兵奉幾瑟而內之，其聽公必矣，必以楚韓封公也。」韓咎從其計。

楚圍雍氏，韓求救於秦。秦未為發，使公孫昧入韓。公仲曰：「子以秦為且救韓乎？」對曰：「秦王之言曰『請道南鄭、藍田，出兵於楚以待公』，殆不合矣。」公仲曰：「子以為果乎？」對曰：「秦王必祖張儀之故智。楚威王攻魏也，張儀謂秦王曰：『與楚攻魏，魏折而入於楚，韓固其與國也，是秦孤也。不如出兵以到之，魏楚大戰，秦取西河之外以歸。』今其狀陽言與韓，其實陰善楚。公待秦而到，必輕與楚戰。楚陰得秦之不用也，必易與公相支也。公戰而勝楚，遂與公乘楚，施三川而歸。公戰不勝楚，楚塞三川守之，公不能救也。竊為公患之。司馬庚三反於郢，甘茂與昭魚遇於商於，其言收璽，實類有約也。」公仲恐，曰：「然則柰何？」曰：「公必先韓而後秦，先身而後張儀。公不如亟以國合於齊楚，齊楚必委國於公。公之所惡者張儀也，其實猶不無秦也。」於是楚解雍氏圍。

蘇代又謂秦宣太后弟羋戎曰：「公叔伯嬰恐秦楚之內幾瑟也，公何不為韓求質子於楚？楚王聽入質子於韓，則公叔伯嬰知秦楚之不以幾瑟為事，必以韓合於秦楚。秦楚挾韓以窘魏，魏氏不敢合於齊，是齊孤也。公又為秦求質子於楚，楚不聽，怨結於韓。韓挾齊魏以圍楚，楚必重公。公挾秦楚之重以積德於韓，公叔伯嬰必以國待公。」於是幾瑟竟不得歸韓。韓立咎為太子。齊湣王、魏襄王來見韓王。十四年，與齊王、魏王共擊秦，至函谷而軍焉。十六年（前二九六年），秦與韓河外及武遂。襄王卒，太子咎立，是為僖王。
## 據
* 《史記》韓世家
分類:韓王世家
韓僖王

**韓僖王**，史記作**韓釐王**，姬姓，韓氏，諱**咎**，戰國時韓之第九君，襄王之子也。

襄王十二年（前三〇〇年），太子嬰卒。公子咎、公子幾瑟爭為太子。時幾瑟質於楚。蘇代謂韓咎曰：「幾瑟亡在楚，楚王欲內之甚。今楚兵十餘萬在方城之外，公何不令楚王築萬室之都雍氏之旁，韓必起兵以救之，公必將矣。公因以韓楚之兵奉幾瑟而內之，其聽公必矣，必以楚韓封公也。」韓咎從其計。韓立咎為太子。十六年（前二九六年），襄王薨，太子咎立，是為僖王。僖王三年（前二九三年），使公孫喜率周、魏攻秦。秦敗韓二十四萬，虜喜伊闕。五年，秦拔韓宛。六年，與秦武遂地二百里。十年，秦敗韓師於夏山。十二年，與秦昭王會西周而佐秦攻田齊。齊敗，齊湣王出亡。十四年，與秦會兩周間。二十一年，使暴䳒救魏，為秦所敗，走開封。二十三年（前二七三年），趙、魏攻韓華陽。韓告急於秦，秦不救。韓相國謂陳筮曰：「事急，願公雖病，為一宿之行。」陳筮見穰侯。穰侯曰：「事急乎？故使公來。」陳筮曰：「未急也。」穰侯怒曰：「是可以為公之主使乎？夫冠蓋相望，告敝邑甚急，公來言未急，何也？」陳筮曰：「彼韓急則將變而佗從，以未急，故復來耳。」穰侯曰：「公無見王，請今發兵救韓。」八日而至，敗趙、魏於華陽之下。是歲，僖王薨，子桓惠王立。
## 據
* 《史記》韓世家
分類:韓王世家
韓桓惠王

**韓桓惠王**，姬姓，韓氏，諱**然**，戰國時韓之第十君，僖王之子也。

僖王二十三年（前二七三年）薨，子桓惠王立。桓惠王元年，伐燕。九年，秦拔韓陘，城汾旁。十年，秦擊韓於太行，韓上黨郡守以上黨郡降趙。十四年，秦拔趙上黨，殺趙括卒四十餘萬於長平。十七年，秦拔韓陽城、負黍。二十二年，秦昭王薨。二十四年，秦拔韓城臯、滎陽。二十六年，秦悉拔韓上黨。二十九年，秦拔韓十三城。三十四年（前二三九年），桓惠王薨，子韓王安立。
## 據
* 《史記》韓世家
分類:韓王世家
田悼子

**田悼子**，媯姓，田氏，戰國初齊臣，田莊子之子也。齊宣公四十五年（前四一一年），田莊子卒，翌年，田悼子立，為齊相。四十八年，取魯之郕。四十九年，宣公與鄭人會西城。伐衛，取毌丘。五十一年（晉烈公十一年，前四〇五年），田悼子卒，田和立，使田布殺其大夫公孫孫，公孫會以廩丘叛，降於趙。田布圍廩丘，魏翟角、趙孔屑、韓𠫑羌師救廩丘，及田布戰於龍澤，田布敗逋。齊康公元年（晉烈公十二年，前四〇四年），周威烈王命韓景侯、趙烈侯、翟員伐齊，入長城。
## 參
* 田氏代齊
## 據
* 《水經註》引《竹書紀年》
分類:田齊世家
田齊太公

**田齊太公**，媯姓，田氏，諱**和**。戰國初齊臣，後為田齊開國之君，田莊子之子也。

齊宣公四十五年（前四一一年），田莊子卒，田悼子立。五十一年（前四〇五年），田悼子卒，田和立。《田敬仲完世家》曰，田莊子卒，子太公和立。

田和初立，田會自廩丘反，十二月，宣公薨，子康公貸立。康公元年（前四〇四年），魏、趙、韓三晉伐齊，入長城。康公十一年，伐魯，取最。十四年，淫於酒婦人，不聽政。太公乃遷康公於海上，食一城，以奉其先祀。十五年，魯敗齊平陸。十八年，田和與魏武侯會濁澤，求為諸侯。魏武侯乃使使言周安王及諸侯，請立齊相田和為諸侯。周安王許之。

康公十九年（前三八六年），田和立為齊侯，列於周室，紀元年，號太公。太公元年，周安王之十六年也。二年（前三八五年），齊伐魯破之，太公立二年薨，子田侯剡立，《田敬仲完世家》曰，桓公午即位。
## 參
* 田氏代齊
## 據
* 《史記·田敬仲完世家》
分類:田齊世家
齊侯剡

**齊侯剡**，媯姓，田氏，諱**剡**。戰國田齊第二君。

田齊太公二年（前三八五年）薨，剡立為齊侯。五年，秦、魏攻韓，韓求救於齊。齊侯召大臣而謀曰：「早救之孰與晚救之？」段幹朋曰：「不救，則韓且折而入於魏，不若救之。」田臣思曰：「過矣君之謀也。秦、魏攻韓、楚，趙必救之，是天以燕予齊也。」桓公曰：「善」。乃陰告韓使者而遣之。韓自以為得齊之救，因與秦、魏戰。楚、趙聞之，果起兵而救之。齊因起兵襲燕國，取桑丘。六年，救衛。故齊康公卒，絕無後，奉邑皆入田氏。七年，三晉因齊喪來伐我靈丘。九年，魏、趙、韓三晉滅晉後而分其地。十年（前三七五年），田午弒其君剡及孺子喜而兼齊，是為桓公。
## 據
* 楊寬《戰國史料編年輯證》
* 《史記·田敬仲完世家》
分類:田齊世家
齊威王

**齊威王**，媯姓，田氏，諱**因齊**。戰國田齊第四君，首稱王，田齊桓公之子也。

桓公十八年（前三五七年）薨，子威王因齊立。威王初即位以來，不治，委政卿大夫，九年之間，諸侯並伐，國人不治。於是威王召即墨大夫而語之曰：「自子之居即墨也，毀言日至。然吾使人視即墨，田野闢，民人給，官無留事，東方以寧。是子不事吾左右以求譽也。」封之萬家。召阿大夫語曰：「自子之守阿，譽言日聞。然使使視阿，田野不闢，民貧苦。昔日趙攻甄，子弗能救。衛取薛陵，子弗知。是子以幣厚吾左右以求譽也。」是日，烹阿大夫，及左右嘗譽者皆並烹之。遂起兵西擊趙、衛，敗魏於濁澤而圍魏惠王。惠王請獻觀以和解，趙人歸我長城。於是齊國震懼，人人不敢飾非，務盡其誠。齊國大治。諸侯聞之，莫敢致兵於齊二十餘年。

騶忌子以鼓琴見威王，威王說而舍之右室。須臾，王鼓琴，騶忌子推戶入曰：「善哉鼓琴！」王勃然不說，去琴按劍曰：「夫子見容未察，何以知其善也？」騶忌子曰：「夫大弦濁以春溫者，君也；小弦廉折以清者，相也；攫之深，醳之愉者，政令也；鈞諧以鳴，大小相益，回邪而不相害者，四時也：吾是以知其善也。」王曰：「善語音。」騶忌子曰：「何獨語音，夫治國家而弭人民皆在其中。」王又勃然不說曰：「若夫語五音之紀，信未有如夫子者也。若夫治國家而弭人民，又何為乎絲桐之間？」騶忌子曰：「夫大弦濁以春溫者，君也；小弦廉折以清者，相也；攫之深而舍之愉者，政令也；鈞諧以鳴，大小相益，回邪而不相害者，四時也。夫復而不亂者，所以治昌也；連而徑者，所以存亡也：故曰琴音調而天下治。夫治國家而弭人民者，無若乎五音者。」王曰：「善。」

騶忌子見三月而受相印。淳于髡見之曰：「善說哉！髡有愚誌，願陳諸前。」騶忌子曰：「謹受教。」淳于髡曰：「得全全昌，失全全亡。」騶忌子曰：「謹受令，請謹毋離前。」淳于髡曰：「狶膏棘軸，所以為滑也，然而不能運方穿。」騶忌子曰：「謹受令，請謹事左右。」淳于髡曰：「弓膠昔幹，所以為合也，然而不能傅合疏罅。」騶忌子曰：「謹受令，請謹自附於萬民。」淳于髡曰：「狐裘雖敝，不可補以黃狗之皮。」騶忌子曰：「謹受令，請謹擇君子，毋雜小人其間。」淳于髡曰：「大車不較，不能載其常任；琴瑟不較，不能成其五音。」騶忌子曰：「謹受令，請謹脩法律而督姦吏。」淳于髡說畢，趨出，至門，而面其僕曰：「是人者，吾語之微言五，其應我若響之應聲，是人必封不久矣。」居期年，封以下邳，號曰成侯。

威王元年（前三五六年），與趙成侯會平陸。二年，與魏惠王會田於郊。魏惠王問曰：「王亦有寶乎？」威王曰：「無有。」魏惠王曰：「若寡人國小也，尚有徑寸之珠照車前後各十二乘者十枚，奈何以萬乘之國而無寶乎？」威王曰：「寡人之所以為寶與王異。吾臣有檀子者，使守南城，則楚人不敢為寇東取，泗上十二諸侯皆來朝。吾臣有朌子者，使守高唐，則趙人不敢東漁於河。吾吏有黔夫者，使守徐州，則燕人祭北門，趙人祭西門，徙而從者七千餘家。吾臣有種首者，使備盜賊，則道不拾遺。將以照千里，豈特十二乘哉！」魏惠王慚，不懌而去。

四年，魏惠王圍邯鄲，趙求救於齊。齊威王召大臣而謀曰：「救趙孰與勿救？」騶忌子曰：「不如勿救。」段干朋曰：「不救則不義，且不利。」威王曰：「何也？」對曰：「夫魏氏並邯鄲，其於齊何利哉？且夫救趙而軍其郊，是趙不伐而魏全也。故不如南攻襄陵以獘魏，邯鄲拔而乘魏之獘。」威王從其計。其後成侯騶忌與田忌不善，公孫閱謂成侯忌曰：「公何不謀伐魏，田忌必將。戰勝有功，則公之謀中也；戰不勝，非前死則後北，而命在公矣。」於是成侯言威王，使田忌南攻襄陵。十月，邯鄲拔，齊因起兵擊魏，大敗之桂陵。於是齊最彊於諸侯，自稱為王，以令天下。十一年，殺其大夫牟辛。十三年，公孫閱又謂成侯忌曰：「公何不令人操十金卜於市，曰『我田忌之人也。吾三戰而三勝，聲威天下。欲為大事，亦吉乎不吉乎』？」卜者出，因令人捕為之卜者，驗其辭於王之所。田忌聞之，因率其徒襲攻臨淄，求成侯，不勝而奔。十四年，田朌伐魏，戰馬陵。

十五年，秦用商鞅。周致伯於秦孝公。十六年，魏伐趙。趙與韓親，共擊魏。趙不利，戰於南梁。宣王召田忌復故位。韓氏請救於齊。宣王召大臣而謀曰：「早救孰與晚救？」騶忌子曰：「不如勿救。」田忌曰：「弗救，則韓且折而入於魏，不如早救之。」孫臏曰：「夫韓、魏之兵未獘而救之，是吾代韓受魏之兵，顧反聽命於韓也。且魏有破國之志，韓見亡，必東面而愬於齊矣。吾因深結韓之親而晚承魏之獘，則可重利而得尊名也。」宣王曰：「善。」乃陰告韓之使者而遣之。韓因恃齊，五戰不勝，而東委國於齊。齊因起兵，使田忌、田嬰將，孫臏為師，救韓、趙以擊魏，大敗之馬陵，殺其將龐涓，虜魏太子申。

十七年，三晉之君皆因田嬰朝齊王於博望，與趙會博望伐魏，盟而去。於是齊最彊于諸侯，自稱為王，以令天下。二十一年，與魏王會平阿南。二十二年，復會甄。二十三年，與魏惠王會徐州，諸侯相王也。二十四年，楚圍我徐州。二十五年，與魏伐趙，趙決河水灌齊、魏，兵罷。三十二年，秦惠文王稱王。三十四年，秦使張儀與諸侯執政會於齧桑。三十六年，封田嬰於薛。三十七年（前三二〇年），威王薨，子宣王辟彊立。

《史記·田敬仲完世家》以威王在位三十六年，元年乃前三七八年，三十六年乃前三四三年；《資治通鑑》以威王在位四十六年，元年乃前三七八年，四十六年乃前三三三年。

## 據
* 楊寬《戰國史料編年輯證》
* 《史記·田敬仲完世家》
分類:田齊世家
齊宣王

**齊宣王**，媯姓，田氏，諱**辟彊**。戰國田齊第五君、第二王，齊威王之子也。

威王三十七年（前三二〇年）薨，子辟彊立，是為宣王，迎婦于秦。宣王喜文學游說之士，自如騶衍、淳于髡、田駢、接予、慎到、環淵之徒七十六人，皆賜列第，為上大夫，不治而議論。是以齊稷下學士復盛，且數百千人。

宣王三年（前三一七年），與宋攻魏，敗之觀澤。六年（前三一四年），燕國大亂，將軍市被與太子平謀，將攻子之。諸將謂齊王曰：「因而赴之，破燕必矣。」齊王因令人謂燕太子平曰：「寡人聞太子之義，將廢私而立公，飭君臣之義，明父子之位。寡人之國小，不足以為先後。雖然，則唯太子所以令之。」太子因要黨聚眾，將軍市被圍公宮，攻子之，不克。將軍市被及百姓反攻太子平，將軍市被死，以徇。因搆難數月，死者數萬，眾人恫恐，百姓離志。孟軻謂齊王曰：「今伐燕，此文、武之時，不可失也。」王因令章子將五都之兵，以因北地之眾以伐燕。士卒不戰，城門不閉，燕王噲及太子相子之皆死，齊大勝。七年（前三一三年），燕人共立公子職，是為燕昭王。

八年（前三一二年），攻魏。楚圍雍氏，秦敗屈匄。蘇代謂田軫曰：「臣願有謁於公，其為事甚完，使楚利公，成為福，不成亦為福。今者臣立於門，客有言曰魏王謂韓馮、張儀曰：『煮棗將拔，齊兵又進，子來救寡人則可矣；不救寡人，寡人弗能拔。』此特轉辭也。秦、韓之兵毋東，旬餘，則魏氏轉韓從秦，秦逐張儀，交臂而事齊楚，此公之事成也。」田軫曰：「柰何使無東。」對曰：「韓馮之救魏之辭，必不謂韓王曰『馮以為魏』，必曰『馮將以秦韓之兵東卻齊宋，馮因摶三國之兵，乘屈匄之獘，南割於楚，故地必盡得之矣』。張儀救魏之辭，必不謂秦王曰『儀以為魏』，必曰『儀且以秦韓之兵東距齊宋，儀將摶三國之兵，乘屈匄之獘，南割於楚，名存亡國，實伐三川而歸，此王業也』。公令楚王與韓氏地，使秦制和，謂秦王曰『請與韓地，而王以施三川，韓氏之兵不用而得地於楚』。韓馮之東兵之辭且謂秦何。曰『秦兵不用而得三川，伐楚韓以窘魏，魏氏不敢東，是孤齊也』。張儀之東兵之辭且謂何。曰『秦韓欲地而兵有案，聲威發於魏，魏氏之欲不失齊楚者有資矣』。魏氏轉秦韓爭事齊楚，楚王欲而無與地，公令秦韓之兵不用而得地，有一大德也。秦韓之王劫於韓馮、張儀而東兵以徇服魏，公常執左券以責於秦韓，此其善於公而惡張子多資矣。」九年（前三一一年），秦惠文王卒。十九年（前三〇一年），與秦擊敗楚於重丘。同年，王薨，諡曰宣，在位十九年，子地立，是為湣王。

《史記·田敬仲完世家》以宣王元年乃前三四二年，十九年乃前三二四年；《資治通鑑》以宣王元年乃前三三二年，十九年乃前三一四年。
## 據
* 楊寬《戰國史料編年輯證》
* 《史記·田敬仲完世家》
分類:田齊世家
齊湣王

**齊湣王**，媯姓，田氏，諱**地**，世本名**遂**。戰國田齊第六君、第三王，齊宣王之子也。

宣王十九年（前三〇一年）薨，子地立，是為湣王。湣王元年（前三〇〇年），秦使涇陽君質於齊。二年，歸涇陽君於秦。孟嘗君薛文入秦，即相秦。文亡去。三年，孟嘗君為相。齊與韓、魏共攻秦，至函谷軍焉。五年，秦與韓河外以和，兵罷。六年，趙殺其主父。齊佐趙滅中山。七年，田甲劫王，相薛文走。

十三年，王為東帝，秦昭襄王為西帝。蘇秦自燕來，入齊，見於章華東門。齊王曰：「嘻，善，子來。秦使魏冉致帝，子以為何如。」對曰：「王之問臣也卒，而患之所從來微，願王受之而勿備稱也。秦稱之，天下安之，王乃稱之，無後也。且讓爭帝名，無傷也。秦稱之，天下惡之，王因勿稱，以收天下，此大資也。且天下立兩帝，王以天下為尊齊乎？尊秦乎？」王曰：「尊秦。」曰：「釋帝，天下愛齊乎。愛秦乎。」王曰：「愛齊而憎秦。」曰：「兩帝立約伐趙，孰與伐桀宋之利？」王曰：「伐桀宋利。」對曰：「夫約鈞，然與秦為帝而天下獨尊秦而輕齊，釋帝則天下愛齊而憎秦，伐趙不如伐桀宋之利，故願王明釋帝以收天下，倍約賓秦，無爭重，而王以其閒舉宋。夫有宋，衛之陽地危；有濟西，趙之阿東國危；有淮北，楚之東國危；有陶、平陸，梁門不開。釋帝而貸之以伐桀宋之事，國重而名尊，燕楚所以形服，天下莫敢不聽，此湯武之舉也。敬秦以為名，而後使天下憎之，此所謂以卑為尊者也。願王孰慮之。」於是齊去帝復為王，秦亦去帝位。

十五年，伐宋。秦昭王怒曰：「吾愛宋與愛新城、陽晉同。韓聶與吾友也，而攻吾所愛，何也。」蘇秦為齊謂秦王曰：「韓聶之攻宋，所以為王也。齊彊，輔之以宋，楚魏必恐，恐必西事秦，是王不煩一兵，不傷一士，無事而割安邑也，此韓聶之所禱於王也。」秦王曰：「吾患齊之難知。一從一衡，其說何也？」對曰：「天下國令齊可知乎？齊以攻宋，其知事秦以萬乘之國自輔，不西事秦則宋治不安。中國白頭遊敖之士皆積智欲離齊秦之交，伏式結軼西馳者，未有一人言善齊者也，伏式結軼東馳者，未有一人言善秦者也。何則？皆不欲齊秦之合也。何晉楚之智而齊秦之愚也！晉楚合必議齊秦，齊秦合必圖晉楚，請以此決事。」秦王曰：「諾。」於是齊遂伐宋，宋康王出亡，死於溫。齊南割楚之淮北，西侵三晉，欲以並周室，為天子。泗上諸侯鄒魯之君皆稱臣，諸侯恐懼。十六年，秦來伐，拔我列城九。

十七年（前二八四年），燕、秦、楚、三晉合謀，各出銳師以伐，敗我濟西。王解而卻。燕將樂毅遂入臨淄，盡取齊之寶藏器。湣王出亡，之衛。衛君辟宮舍之，稱臣而共具。湣王不遜，衛人侵之。湣王去，走鄒、魯，有驕色，鄒、魯君弗內，遂走莒。楚使淖齒將兵救齊，因相齊湣王。淖齒遂殺湣王而與燕共分齊之侵地鹵器。子法章立為襄王。

《史記·田敬仲完世家》以湣王立四十年，元年乃前三二三年，四十年乃前二八四年；《資治通鑑》以湣王立三十年，元年乃前三一三年，十九年乃前二八四年。
## 據
* 楊寬《戰國史料編年輯證》
* 《史記·田敬仲完世家》
分類:田齊世家
齊襄王

**齊襄王**，媯姓，田氏，諱**法章**。戰國田齊第七君、第四王，齊湣王之子也。

湣王十七年（前二八四年），燕、秦、楚、三晉伐齊。湣王出亡，楚將淖齒殺之。湣王子法章變名姓為莒太史敫家庸。太史敫女奇法章狀貌，以為非恆人，憐而常竊衣食之，而與私通焉。淖齒既以去莒，莒中人及齊亡臣相聚求湣王子，欲立之。法章懼其誅己也，久之，乃敢自言「我湣王子也」。於是莒人共立法章，是為襄王。以保莒城而布告齊國中：「王已立在莒矣。」襄王既立，立太史氏女為王后，是為君王后，生子建。太史敫曰：「女不取媒因自嫁，非吾種也，汙吾世。」終身不睹君王后。君王后賢，不以不睹故失人子之禮。襄王在莒五年，田單以即墨攻破燕軍，迎襄王於莒，入臨菑。齊故地盡復屬齊。齊封田單為安平君。十四年，秦擊我剛壽。十九年（前二六五年），襄王薨，子建立。
## 據
* 《史記·田敬仲完世家》
分類:田齊世家
齊王建

**齊王建**，媯姓，田氏，諱**建**。戰國田齊第八君、第五王，齊襄王與君王后之子也。

襄王十九年（前二六五年），襄王薨，子建立。齊王建六年，秦攻趙，齊楚救之。秦計曰：「齊楚救趙，親則退兵，不親遂攻之。」趙無食，請粟於齊，齊不聽。周子曰：「不如聽之以退秦兵，不聽則秦兵不卻，是秦之計中而齊楚之計過也。且趙之於齊楚，扞蔽也，猶齒之有脣也，脣亡則齒寒。今日亡趙，明日患及齊楚。且救趙之務，宜若奉漏甕沃焦釜也。夫救趙，高義也；卻秦兵，顯名也。義救亡國，威卻彊秦之兵，不務為此而務愛粟，為國計者過矣。」齊王弗聽。秦破趙於長平四十餘萬，遂圍邯鄲。

十六年，秦滅周。君王后卒。二十三年，秦置東郡。二十八年，王入朝秦，秦王政置酒咸陽。三十五年，秦滅韓。三十七年，秦滅趙。三十八年，燕使荊軻刺秦王，秦王覺，殺軻。三十九年，秦破燕，燕王喜亡走遼東。四十年，秦滅魏，秦兵次於歷下。四十二年，秦滅楚。四十三年，虜代王嘉，滅燕王喜。四十四年，秦兵擊齊。齊王聽相后勝計，不戰，以兵降秦。秦虜王建，遷之共。遂滅齊為郡。天下壹並於秦，秦王政立號為皇帝。

初，君王后賢，事秦謹，與諸侯信，齊亦東邊海上，秦日夜攻三晉、燕、楚，五國各自救於秦，以故王建立四十餘年不受兵。君王后死，后勝相齊，多受秦閒金，多使賓客入秦，秦又多予金，客皆為反閒，勸王去從朝秦，不脩攻戰之備，不助五國攻秦，秦以故得滅五國。五國已亡，秦兵卒入臨淄，民莫敢格者。王建遂降，遷於共。故齊人怨王建不早與諸侯合從攻秦，聽姦臣賓客以亡其國，歌之曰：「松耶柏耶，住建共者客耶。」疾建用客之不詳也。
## 據
* 《史記·田敬仲完世家》
分類:田齊世家
宋公啟

**宋公啟**，子姓，諱**啟**，乃周諸侯宋之第二十九君，公孫周之子，元公庶曾孫也。

景公無子，取得與啟、得畜諸公宮，而未有立焉。於是皇緩為右師，皇非我為大司馬，皇懷為司徒，靈不緩為左師，樂茷為司城，樂朱鉏為大司寇，六卿三族降聽政，因大尹以達。大尹常不告，而以其欲稱君命以令。國人惡之。司城欲去大尹，左師曰：「縱之，使盈其罪。重而無基，能無敝乎？」

景公四十八年（魯哀公二十六年、前四六九年），冬十月，景公遊於空澤，辛巳，薨於連中。大尹者為近官而有寵，興空澤之士千甲，奉公自空桐入，如沃宮，使召六卿，曰：「聞下有師，君請六子畫。」六卿至，以甲劫之曰：「君有疾病，請二三子盟。」乃盟於少寢之庭，曰：「無為公室不利。」大尹立啟，奉喪殯於大宮，三日而後國人知之。司城茷使宣言於國曰：「大尹惑蠱其君，而專其利，今君無疾而死，死又匿之，是無他矣，大尹之罪也。」立啟為宋公。

得夢啟北首而寢於盧門之外，已為烏而集於其上，咮加於南門，尾加於桐門。曰：「余夢美，必立。」大尹謀曰：「我不在盟，無乃逐我，復盟之乎？」使祝為載書。六子在唐盂，將盟之。祝襄以載書告皇非我，皇非我因子潞、門尹得、左師謀曰：「民與我，逐之乎？」皆歸授甲，使徇於國曰：「大尹惑蠱其君，以陵虐公室。與我者，救君者也。」眾曰：「與之。」大尹徇曰：「戴氏、皇氏將不利公室，與我者，無憂不富。」眾曰：「無別。」戴氏、皇氏欲伐公，樂得曰：「不可。彼以陵公有罪，我伐公，則甚焉。」

既而六卿使國人施罪於大尹。大尹奉啟以奔楚，乃立得，為昭公。昭公元年乃公元，司城為上卿，盟曰：「三族共政，無相害也。」

## 據
* 《左氏春秋·哀公二十六年》
分類:宋公世家
衛悼公

**衛悼公**，姬姓，諱**黚**，史記作**黔**，世本作**䖍**，乃周諸侯衛之第三十三君。靈公之庶子也。

出公後八年（前四六九年），越人帥師納出公，不克而還。衛人立莊公庶弟公子黚，是為悼公。史記曰出公季父黔，攻出公子而自立。是年改悼公元年。公孫彌牟相之，以城鉏，與越人。悼公五年（前四六五年）薨。紀年曰，四年卒於越。子敬公弗即位。《史記·衛康叔世家》以悼公元年乃前四五五年，五年乃前四五一年。
## 據
* 《史記·衛康叔世家》
分類:衛公世家
子亹

**子亹**，姬姓，諱**亹**，乃周時鄭之六君。莊公之子、昭公之弟也。

莊公三十八年（魯桓公六年），齊僖公欲以女妻鄭太子忽，忽謝曰：「我小國，非齊敵也。」時祭仲與俱，勸使取之，曰：「君多內寵，太子無大援將不立，三公子皆君也。」所謂三公子者，太子忽，其弟突，次弟子亹也。昭公二年（魯桓公十七年）十月，高渠彌射殺昭公於野。祭仲與渠彌乃更立昭公弟子亹為君。子亹元年（魯桓公十八年）七月，齊襄公會諸侯於首止，鄭子亹往會，高渠彌相，從，祭仲稱疾不行。所以然者，子亹自齊襄公為公子之時，嘗會鬥，相仇，及會諸侯，祭仲請子亹無行。子亹曰：「齊彊，而厲公居櫟，即不往，是率諸侯伐我，內突。我不如往，往何遽必辱，且又何至是！」卒行。於是祭仲恐齊並殺之，故稱疾。子亹至，不謝齊襄公，齊襄公怒，遂伏甲而殺子亹，轘髙渠彌。祭仲召子亹弟子儀於陳而立之，是為鄭子。
## 據
* 《史記·鄭世家》
分類:鄭公世家
麻余

**麻余**，扶餘之王也。扶餘王簡位居有孽子麻余。簡位居卒，諸加共立麻余。牛加兄子名位居，為大使，輕財善施，國人附之，歲歲遣使詣曹魏京都洛陽貢獻。正始中，幽州刺史毌丘儉討高句麗，遣玄菟太守王頎詣夫餘，位居遣大加郊迎，供軍糧。季父牛加有二心，位居殺季父父子，籍沒財物，遣使簿斂送官。舊夫餘俗，水旱不調，五谷不熟，輒歸咎於王，或言當易，或言當殺。麻余卒，其子依慮年六歲，立以為王。
## 據
* 《三國志》卷三十 魏書三十 烏丸鮮卑東夷傳
分類:扶餘本紀‎
依慮

**依慮**，扶餘之王也。扶餘王麻余卒，其子依慮年六歲，立以為王。晉武帝時，依慮頻至晉朝貢，至太康六年，慕容廆東擊扶余，將其襲破，依慮自殺，子弟（依慮子依羅）走保沃沮。廆夷其國城，驅萬余人而歸。
## 據
* 《三國志》卷三十 魏書三十 烏丸鮮卑東夷傳
* 《晉書》卷九十七 列傳第六十七
分類:扶餘本紀‎
子儀

**子儀**，姬姓，諱**嬰**，字**子儀**，乃周時鄭之七君。莊公之子、昭公、厲公、子亹之弟也。

子亹元年（魯桓公十八年）七月，齊襄公會諸侯於首止，伏甲而殺子亹。祭仲召子儀於陳而立之，是為鄭子。子儀三年（魯莊公三年），以紀有齊難故，魯莊公將會子儀謀紀，子儀辭以厲公在櫟之故。四年（魯莊公四年），子儀及齊襄公、陳宣公遇於垂。八年，齊人管至父等作亂，弒其君襄公。十二年（魯莊公十二年），周莊王崩，僖王立。宋人長萬弒其君閔公。祭仲卒。十四年（魯莊公十四年），厲公自櫟使人侵鄭，誘劫鄭大夫傅瑕，要以求入。瑕曰：「舍我，我為君殺鄭子而入君。」厲公與盟，乃舍之。夏六月，傅瑕弒子儀及其二子而納厲公突，突自櫟復入即位。初，內蛇與外蛇鬭於鄭南門中，內蛇死。居六年，而厲公果復入。入而讓其伯父原曰：「我亡國外居，伯父無意入我，亦甚矣。」原曰：「事君無二心，人臣之職也。原知罪矣。」遂自殺。厲公於是謂傅瑕曰：「子之事君有二心矣。」遂誅之。瑕曰：「重德不報，誠然哉！」厲公子文公報子儀之妃，曰陳媯，生子華、子臧。
## 據
* 《左氏春秋·莊公》
* 《史記·鄭世家》
分類:鄭公世家
魯僖公

**魯僖公**，《史記》作**釐公**，姬姓，諱**申**，乃春秋時之魯君。莊公之子、子般之弟、閔公庶兄也。母曰成風。

閔公二年（前六六〇年），哀姜與慶父謀殺閔公而立慶父。慶父使卜齮襲殺閔公於武闈。季友聞之，自陳與申如邾，請魯求內之。魯人欲誅慶父。慶父恐，奔莒。於是季友奉子申入，立之，是為僖公。哀姜恐，奔邾。季友以賂如莒求慶父，慶父歸，使人殺慶父，慶父請奔，弗聽，乃使大夫奚斯行哭而往。慶父聞奚斯音，乃自殺。齊桓公聞哀姜與慶父亂以危魯，及召之邾而殺之於夷，以其屍歸，戮之魯。僖公請而葬之。

季友母陳女，故亡在陳，陳故佐送季友及子申。季友之將生也，父桓公使卜楚邱之父卜之。曰：「男也，其名曰友，在公之右，間於兩社，為公室輔。季氏亡，則魯不昌。」及生，有文在掌曰「友」，遂以名之，號為成季。成風聞季友之繇，乃事之，而屬僖公焉，故友立之。季友其後為季氏，慶父後為孟氏也。

僖公元年（前六五九年），以汶陽鄪封季友。秋八月，公會齊、宋、鄭、曹、邾諸侯於檉，九月，公敗邾師於偃，虛邱之戍將歸者也。虛邱，邾地。邾人既送哀姜還，齊人殺哀姜，邾人因戍虛邱，欲以侵魯，至是歸，公要而敗之。冬，莒人來求還慶父之賂。公子友敗諸酈，獲莒子之弟拏。冬十二月，哀姜之喪至自齊。二年夏五月，葬魯小君哀姜。

三年，齊桓公為陽榖之會來尋盟，秋，會於陽榖謀伐楚。冬，公子友如齊涖盟。四年春正月，公會齊、宋、陳、衛、鄭、許、曹諸侯侵蔡，蔡潰，遂伐楚，次於陘。楚屈完來盟於師，盟於召陵。八月，公至自伐楚。冬，公孫茲會齊、宋、衛、陳、許、曹諸侯之師侵陳，陳成。

五年春，杞伯姬來朝其子。夏，公孫茲如牟娶焉。公及齊、宋、陳、衛、鄭、許、曹諸侯會王世子鄭於首止。秋八月，諸侯盟於首止，鄭文公逃歸不盟。惠王將廢王世子鄭，而立王子帶。故齊桓帥諸侯會王世子，以定其位。六年夏，公會齊、宋、陳、衛、曹諸侯伐鄭，圍新城。七年夏，小邾子來朝。秋七月，以謀鄭故，公會齊、宋、陳、鄭諸侯盟於寧母。公子友如齊聘。閏月，惠王崩，襄王惡大叔帶之難，懼不立，不發喪。八年春正月，公會周人、齊、宋、衛、許、曹、陳諸侯盟於洮，鄭文公乞盟請服也。襄王定位，而後發喪。九年夏，公會宰周公、齊、宋、衛、鄭、許、曹諸侯於葵丘。秋九月，諸侯盟於葵丘。晉里克殺其君奚齊、卓子。齊桓公率僖公討晉亂，至高梁而還，立晉惠公。

十年春正月，公如齊。十一年，公及夫人姜氏會齊桓公於陽榖。十三年夏，公會齊、宋、陳、衛、鄭、許、曹諸侯於鹹，淮夷病杞故，且謀王室。冬，公子友如齊。十四年夏六月，季姬及鄫子遇於防，使鄫子來朝。季姬，魯女，鄫夫人也。季姬來寧，公怒，止之，以鄫子之不朝也。夏，遇於防，而使來朝。十五年春正月，公如齊，楚人伐齊。三月公會齊、宋、陳、衛、鄭、許、曹諸侯盟於牡邱，謀救徐，遂次於匡。公孫敖帥師及諸侯之大夫救徐。十六年春三月，公子友卒。秋七月，公孫茲卒。冬十二月，公會齊、宋、陳、衛、鄭、許、邢、曹諸侯於淮，謀鄫，且東畧也。鄫為淮夷所病故。十七年夏，滅項。淮之會，公有諸侯之事，未歸，而取項。齊人以為討，止公。秋，夫人姜氏會齊侯於卞，聲姜會齊以請公。九月，公至自齊。十二月，齊桓公薨。

十八年春正月，宋、曹、衛、邾伐齊，夏，師救齊。十九年冬，會陳、蔡、楚、鄭盟於齊，修桓公之好也。楚始與夏盟。二十年春，新作南門。夏，姬姓國郜子來朝。二十一年夏，大旱。公欲焚巫尫。臧孫辰諫，從之。邾人滅須句，須句子來奔。須句，大皞之後，成風，僖公之母，須句之女，故因之。冬，公伐邾。二十二年春，公伐邾，取須句，反其君。秋八月，及邾人戰於升陘，魯師敗績。

二十四年，晉文公即位。夏，王子帶以狄師攻襄王，王出居於鄭。冬，王使來告難曰「不穀不德，得罪於母氏之寵子帶，鄙在鄭地氾，敢告叔父。」臧文仲對曰：「天子蒙塵於外，敢不奔問官守？」二十五年夏四月，王入於王城，殺王子帶。冬十二月，公會衛子、莒慶盟於洮，衛人平莒於魯也。二十六年春正月，公會莒子、衛寧速盟於向，尋洮之盟。齊人侵魯西鄙，公追齊師至酅，弗及。夏，齊人伐魯北鄙，衛人伐齊。公使展喜犒師，齊師乃還。公子遂、臧孫辰如楚乞師，辰見楚大夫子玉，道之伐齊、宋。冬，楚伐宋圍緡。公以楚師伐齊，取榖，置桓公子雍於榖，易牙奉之以為魯援。二十七年春，杞子來朝，公卑杞，杞不共也。秋，公子遂帥師入杞。冬十二月，公會楚、陳、蔡、鄭、許諸侯盟於宋。

二十八年春，晉伐衛，公子買戍衛。楚人救衛，不克。公懼於晉，殺買。謂楚人曰：「不卒戍也。」夏五月，公會晉、齊、宋、蔡、鄭、衛、莒諸侯盟於踐土。陳穆公如會，公朝於王所。秋，公子遂如齊。冬，公會晉、齊、宋、蔡、鄭、陳、莒、邾、秦諸侯於溫，天王狩於河陽，公朝於王所。諸侯遂圍許。二十九年春，介葛盧來朝。夏，公會王子虎、晉、宋、齊、陳、秦諸侯之大夫盟於翟泉。尋踐土之盟，且謀伐鄭。冬，介葛盧來。三十年冬，天王使宰周公來聘，公子遂如京師，遂如晉。三十一年春，取濟西田，公子遂如晉。三十三年（前六二七年）春，齊使國歸父來聘。夏，公伐邾，取訾婁。秋，公子遂帥師伐邾。冬十月，公如齊。十二月，公薨於小寢，諡曰僖。子興立，是為文公。
## 據
* 《史記·魯周公世家》
*《左氏春秋·僖公》
分類:魯公世家
後漢高祖

**[[後漢]]高祖**諱**知遠**，姓**劉氏**，其先沙陀部人也，後世居於太原。

## 從晉開國
知遠弱不好弄，嚴重寡言，面紫色，目多白睛，凜如也。與晉高祖俱事唐明宗為偏將，明宗及梁人戰德勝，晉高祖馬甲斷，梁兵幾及，知遠以所乘馬授之，復取高祖馬殿而還，高祖德之。高祖留守北京，知遠為押衙。潞王從珂反，閔帝出奔，高祖自鎮州朝洛陽，遇閔帝于衞州，止傳舍，知遠遣勇士石敢袖鐵槌侍高祖以虞變。高祖與閔帝議事未決，左右欲兵之，知遠擁高祖入室，敢與左右格鬬而死，知遠即率兵盡殺閔帝左右，留帝傳舍而去。從珂入立，高祖復鎮河東，已而有隙，高祖將舉兵，知遠與桑維翰密為高祖謀畫，贊成之。高祖即位於太原，以知遠為侍衞親軍都虞候，領保義軍節度使。

契丹主耶律德光送高祖至潞州，臨決，指知遠曰：「此都軍甚操剌，無大故勿棄之。」天福二年，遷侍衞馬步軍都指揮使，領忠武軍節度使。已而以杜重威代知遠領忠武，徙知遠領歸德，知遠恥與重威同制，杜門不出。高祖怒，欲罷其兵職，宰相趙瑩以為不可，高祖乃遣端明殿學士和凝就第宣諭，知遠乃受命。五年，徙鄴都留守。九月，朝東京，高祖幸其第。六年，拜河東節度使、北京留守。七年，高祖崩。

## 謀逐契丹

知遠從高祖起太原，有佐命功，自出帝立，與契丹絕盟，用兵北方，常疑知遠勳位已高，幸晉多故而有異志，每優尊之。拜中書令，封太原王、幽州道行營招討使，又拜北面行營都統。開運二年四月，封北平王，三年五月，加守太尉，然王未嘗出兵。契丹寇澶州，別遣偉王攻雁門，敗之于秀容。八月，殺吐渾白承福等族，取其貲鉅萬，良馬數千。

四年，契丹犯東京，出帝北遷，王遣牙將王峻奉表契丹，耶律德光呼之為兒，賜以木柺，契丹法貴之如中原几杖，非優大臣不可得。峻持柺歸，契丹望之皆避道。峻還，為王言契丹必不能有中原，乃議建國。二月戊辰，河東行軍司馬張彥威等上牋勸進。辛未，即皇帝位，仍稱天福十二年。磁州酋梁暉取相州來歸，武節都指揮使史弘肇取代州，殺其刺史王暉。晉州將藥可儔殺其守將駱從朗及括錢使、諫議大夫趙熙來歸。辛巳，陝州留後趙暉、潞州留後王守恩來歸。三月丙戌朔，蠲河東雜稅。辛卯，延州軍亂，逐其節度使周密。壬辰，丹州指揮使高彥詢以其州來歸。壬寅，德光北還，以其將蕭翰為宣武軍節度使守汴州。夏四月己未，右都押衙楊邠為樞密使，蕃漢兵馬都孔目官郭威權樞密副使。契丹陷相州，殺梁暉。

## 定鼎中原
癸亥，立魏國夫人李氏為皇后。甲子，河東節度判官蘇逢吉、觀察推官蘇禹珪為中書侍郎、同中書門下平章事。乙丑，侍衞親軍步軍都指揮使史弘肇取潞州。戊辰，奉國指揮使武行德以河陽來歸，史弘肇取澤州。丙子，德光崩於欒城，契丹入鎮州。五月甲午，太原尹劉崇為北京留守。丙申，如東京。蕭翰遯歸于契丹，以郇國公李從益知南朝軍國事。戊申，次絳州，刺史李從朗來歸。六月丙辰，次河陽，殺李從益及其母王氏於京。甲子，至自太原。戊辰，改國號「**漢**」，赦罪人、蠲民稅，于闐遣使者來。秋閏七月乙丑，禁造契丹服器。天雄軍節度使杜重威反，天平軍節度使高行周為鄴都行營都部署以討之。庚辰，以漢高皇帝為「**高祖**」，光武皇帝為「**世祖**」，皆不祧。

八月，護聖指揮使白再榮逐契丹，以鎮州來歸。丙申，安國軍節度使薛懷讓殺契丹將劉鐸，入于邢州。九月甲戌，吏部尚書竇貞固守司空兼門下侍郎、翰林學士，中書舍人李濤為中書侍郎、同中書門下平章事。庚辰，北征。冬十月甲申，次韋城，赦河北。十一月壬申，杜重威降。十二月癸巳，至自鄴都。乾祐元年春正月乙卯，大赦，改元。丁丑，崩，年五十四，次子承祐立。

## 引據
* (宋) 歐陽修纂《新五代史／巻十》

分類:五代本紀
呼廚泉單于

**呼廚泉單于**，南匈奴之末代單于，羌渠單于之子，持至尸逐就單于之弟也。

持至尸逐就單于於扶羅立七年卒，興平二年（一九五年），弟呼廚泉立。以兄被逐，不得歸國，數為鮮卑所鈔。建安元年（一九六年），漢獻帝自長安東歸，右賢王去卑與白波賊帥韓暹等侍衛天子，拒擊李傕、郭汜。及車駕還洛陽，又徙遷許，然後歸國。謂歸河東平陽也。二十一年（二一六年），單于來朝，曹操因留於鄴，留呼廚泉於鄴，而遣去卑歸平陽，監其五部國。而遣去卑歸監其國焉。
## 據
* 《後漢書·南匈奴列傳》
分類:匈奴本紀
持至尸逐就單于

**持至尸逐就單于**，名**於扶羅**，南匈奴之單于，羌渠單于之子也。

羌渠立十年，中平五年（一八八年），右部醯落與休著各胡白馬銅等十余萬人反，攻殺羌渠。子右賢王於扶羅為持至尸逐就單于。國人殺其父者遂叛。共立須卜骨都侯為單于，而於扶羅詣闕自訟。會漢靈帝崩，天下大亂，單于將數千騎與白波賊合兵寇河內諸郡。時民皆保聚，鈔掠無利，而兵遂挫傷。復欲歸國，國人不受，乃止河東。遂止河東平陽也。須卜骨都侯為單于一年而死，南庭遂虛其位，以老王行國事。興平二年（一九五年），於扶羅立七年卒，弟呼廚泉立。
## 據
* 《後漢書·南匈奴列傳》
分類:匈奴本紀
須卜骨都侯單于

**須卜骨都侯單于**，南匈奴之單于，本為須卜部之骨都侯也。

中平五年（一八八年），右部醯落與休著各胡白馬銅等十余萬人反，攻殺羌渠單于。羌渠子右賢王於扶羅為持至尸逐就單于。國人殺其父者遂叛。共立須卜骨都侯為單于，於扶羅將數千騎與白波賊合兵寇河內諸郡。時民皆保聚，鈔掠無利，而兵遂挫傷。復欲歸國，國人不受，乃止河東平陽也。須卜骨都侯為單于一年而卒，南庭遂虛其位，以老王行國事。
## 據
* 《後漢書·南匈奴列傳》
分類:匈奴本紀
薁鞬單于

**薁鞬單于**，匈奴之單于，呼都而尸道皋若鞮單于之子、蒲奴單于之弟也。

建武二十五年春，䤈落尸逐鞮單于遣弟左賢王莫將兵萬余人擊北單于弟薁鞬左賢王，生獲之。二十六年夏，南單于所獲北虜薁鞬左賢王將其眾及南部五骨都侯合三萬余人畔歸，去北庭三百余里，共立薁鞬左賢王為單于。月余日，更相攻擊，五骨都侯皆死，左賢王遂自殺，諸骨都侯子各擁兵自守。
## 據
* 《後漢書·南匈奴列傳》
分類:匈奴本紀
大五碼

**大五碼**，文字碼也。收繁體，故常用於、、。

昔者，政府各部各訂其碼、莫衷一是。時字電腦方興，遂會十三廠，謀共作程式，謂之「五大軟體專案」，而終未成。然其所定字碼廣傳於、、。是謂**大五碼**。彼收字一萬三千零六十。各廠以其不足，各補之。其字分二字面也，常用字五千四百零一、罕用字七千六百五十二。若夫「倚天擴充字集」、之「碼頁九五〇」皆屬之。及傳，而有「香港增補字符集」。

然電算行此碼者，或生誤謬，低位元乃ASCII九十二號，亦即反斜線也。時人譏之，謂之「許功蓋」。

## 註

## 據

分類:電腦
魯文公

**魯文公**，姬姓，諱**興**，乃春秋時之魯君。僖公之子也。

僖公三十三年（前六二七年）薨，子興立，是為文公。文公元年（前六二六年）春正月，公即位。二月，周襄王使叔服來會葬。夏四月，葬僖公，周襄王使毛伯來錫公命，叔孫得臣如京師。秋，公孫敖會晉襄公於戚。冬十月，公孫敖如齊。楚太子商臣弒其父成王，代立。二年春二月，作僖公主。三月，晉以公不朝來討，公如晉，朝晉襄公。夏四月，及晉處父盟，六月公孫敖會宋、陳、鄭諸侯、晉士縠盟於垂隴。秋八月，大事於大廟，躋僖公。大事，禘也，躋僖公於閔公上，逆祀也。冬，公子遂如齊納幣。三年春正月，叔孫得臣會晉、宋、陳、衛、鄭伐沈，沈潰。夏五月，王子虎卒。冬，公如晉，及晉襄公盟。四年夏，逆婦姜於齊。秋，衛使寧俞來聘。冬十一月，文公祖母夫人成風薨。五年春正月，王使榮叔歸含，且賵。三月，葬魯小君成風，王使召伯來會葬。夏，公叔敖如晉。六年夏，季孫行父如陳，聘於陳，且娶焉。秋，季孫行父如晉。冬十月，公子遂如晉，葬晉襄公。七年春，公伐邾。三月，取須句，置邾文公子。文公子叛在魯故，公使為守須句大夫。遂城郚。夏，狄侵魯西鄙。秋八月，以晉靈公立故，齊、宋、衛、陳、鄭、許、曹諸侯晉大夫趙盾盟於扈，公後至。冬，公孫敖如莒涖盟，徐伐莒，莒人來請盟。八年秋八月，襄王崩，子頃王立。晉人以扈之盟來討。冬，公子遂會晉趙盾盟於衡雍。公子遂會雒戎，盟於暴。公孫敖如京師，不至而奔莒。宋殺其大夫司馬。司城蕩意諸來奔。公以其官逆之，皆復之。九年春，周毛伯衛來求金。二月，叔孫得臣如京師，葬襄王。楚伐鄭，公子遂會晉、宋、衛、許救鄭。冬，楚使越椒來聘。秦人來歸僖公、成風之禭。十年春三月，臧孫辰卒。秋七月，以頃王立故，及周蘇子盟於女栗。十一年夏，叔仲彭生會晉郤缺於承筐，謀諸侯之從於楚者。秋，曹文公來朝，公子遂聘於宋，狄侵齊，遂伐魯。冬十月，叔孫得臣敗狄於鹹，獲長狄僑如，富父終甥舂其喉，以戈殺之，埋其首於子駒之門，以命宣伯。初，宋武公之世，鄋瞞伐宋，司徒皇父帥師禦之，以敗狄於長丘，獲長狄緣斯。晉之滅路，獲僑如弟棼如。齊惠公二年，鄋瞞伐齊，齊王子城父獲其弟榮如，埋其首於北門。衛人獲其季弟簡如。鄋瞞由是遂亡。

十二年春正月，郕伯卒，郕人立君，大子來奔，公以諸侯禮逆之。杞伯來朝、秋。滕伯來朝、秦以將伐晉故，使西乞術來聘。冬十二月，季孫行父帥師城諸及鄆。十三年秋七月，大室屋壞。冬，公如晉，衛成公會公於沓，請平於晉。公還自晉，鄭穆公會公於棐，亦請平於晉，公皆成之。十四年春，頃王崩，子匡王立。邾伐魯，叔仲彭生帥師伐邾。夏六月，公會宋、衛、鄭、許、曹諸侯、晉趙盾同盟於新城。從楚者服，且謀納邾捷菑。秋九月，公孫敖卒於齊。宋高哀來奔。冬，齊人執子叔姬。叔姬，魯女，齊侯舍之母，公子商人弒舍。公子遂請以王寵求子叔姬。冬，單伯如齊，請，齊人執之，又執子叔姬。十五年春，季孫行父如晉，為單伯與子叔姬故。夏，曹伯來朝。六月，周單伯至自齊，齊人許單伯請而赦之，使來致命。秋，齊人侵魯西鄙，季孫行父如晉。冬十二月，齊人來歸子叔姬，齊懿公侵魯西鄙，遂伐曹，討其朝魯。十六年春，季孫行父會齊懿公於陽榖，齊懿公弗及盟，及齊平。公有疾，使行父會於陽榖。請盟齊懿公，曰：「請俟君間。」夏五月，公四不視朔。六月，公子遂及齊懿公盟於郪丘。有蛇自泉宮出，如先君之數。秋八月，文公母夫人聲姜薨。毀泉臺。十七年夏四月，齊懿公伐魯北鄙。六月，公及齊懿公盟於榖。冬十月公子遂如齊，拜榖之盟。十八年（前六〇九年）春二月，公薨於臺下，夏六月葬公。諡曰文。文公有二妃：長妃齊女為哀姜，生子惡及視；次妃敬嬴，嬖愛，生子俀。俀私事公子遂，公子遂欲立之，叔仲曰不可。公子遂請齊惠公，惠公新立，欲親魯，許之。冬十月，公子遂殺子惡及視而立俀，是為宣公。

## 據
* 《史記·魯周公世家》
*《左氏春秋·文公》
分類:魯公世家
魯宣公

**魯宣公**，姬姓，諱**倭**，《史記》作**俀**，一名**接**，又作**委**，乃春秋時之魯君。文公之子也。

文公取於齊曰出姜，出姜生大子惡及弟視。二妃敬嬴生倭。敬嬴嬖，而私事公子遂。倭長而屬諸遂，遂欲立之。叔仲彭生不可。文公十八年（前六〇九年）二月薨。秋，公子遂、叔孫得臣如齊，遂見於齊惠公而請之。齊惠公新立，欲親魯，許之。冬十月，遂殺惡及視，而立倭為宣公。召叔仲彭生而殺之。出姜歸於齊，哭而過市，曰：「天乎。襄仲為不道，殺適立庶。」市人皆哭，魯人謂之「哀姜」。季孫行父如齊。

宣公元年（前六〇八年）春正月，公即位。公子遂如齊逆女。三月，遂以夫人婦姜至自齊。夏，季孫行父如齊，納賂以請會。公會齊惠公於平州。簒立者，諸侯既與之會，則不得復討，故會惠公以定公位。夏六月，齊人取濟西田，魯賂齊也。秋，邾子來朝。二年，周匡王崩，定王立。四年春正月，公及齊惠公平莒及郯。莒人不肯，公伐莒，取向。秋，公如齊。五年春，公如齊，高固使齊侯止公，請叔姬。秋九月，齊高固來逆叔姬，叔孫得臣卒。冬，齊高固及子叔姬來。反馬也。禮送女留其送馬，謙不敢自安。三月廟見，遣使反馬。七年春，衛成公使孫良夫來盟。夏，公會齊惠公伐萊。冬公會晉、宋、衛、鄭、曹諸侯於黑壤，晉成公之立也，公不朝，又不使大夫聘。晉人止公於會，盟於黃父，公不與盟，以賂免。八年夏六月，公子遂如齊，至黃乃復，卒於垂。宣公母夫人敬嬴薨。冬十月，葬魯小君敬嬴。城平陽。

九年春正月，公如齊，周定王使來徵聘。夏，仲孫蔑如京師。秋，取東夷國根牟。十年春，公如齊，齊人以魯服故，歸魯濟西田。夏，齊惠公卒，公如齊。六月，公孫歸父如齊，葬齊惠公。秋，周定王使劉康公來聘。公孫歸父帥師伐邾，取繹。季孫行父如齊。冬，公孫歸父如齊，以伐邾故，齊頃公使國佐來聘。十一年夏，公孫歸父會齊人伐莒。十二年，楚莊王彊，圍鄭。鄭襄公降，復國之。十四年冬，公孫歸父會齊頃公於榖。楚圍宋，仲孫蔑言於公曰：「臣聞小國之免於大國也，聘而獻物，於是有庭實旅百；朝而獻功，於是有容貌、采章，嘉淑而有加貨，謀其不免也。誅而薦賄，則無及也。今楚在宋，君其圖之。」公說。十五年春，公孫歸父會楚莊王於宋。秋，仲孫蔑會齊高固於無婁。初稅畝，公田之法十取其一，今又履其餘畝，復十收其一。十七年夏六月，公會晉、衛、曹、邾諸侯同盟於斷道。冬，公弟叔肹卒。十八年（前五九一年）春，公伐杞。夏，公使如楚乞師，欲以伐齊。秋，公孫歸父如晉，謀以晉人，去三桓，以張公室。冬十月，公薨於路寢，歸父奔齊。公在位十八年，諡曰宣，子黑肱立，是為成公。魯由此公室卑，三桓彊。
## 據
* 《史記·魯周公世家》
*《左氏春秋·宣公》
分類:魯公世家
魯成公

**魯成公**，姬姓，諱**黑肱**，乃春秋時之魯君。宣公之子也。

宣公十八年（前五九一年）薨，子黑肱立，是為成公。季孫行父曰：「使魯殺適立庶失大援者，襄仲。」襄仲立宣公，公孫歸父有寵。宣公欲去三桓，與晉謀伐三桓。會宣公薨，季孫行父怨之，歸父奔齊。

成公元年（前五九〇年）春正月，公即位。二月，葬宣公。三月，作丘甲。周禮十六井為邱，出戎馬一匹，牛三頭。四邱為甸，出長轂一乗，戎馬四匹，牛十一頭，甲士三人，步卒七十二人，今使丘出甸賦。夏，聞齊將出楚師，臧孫許及晉景公盟於赤棘。秋，王師敗績於茅戎，來告敗。二年春，齊侯伐魯北鄙，取龍，遂侵巢邱。夏六月，季孫行父、臧孫許、叔孫僑如、公孫嬰齊帥師會晉、衛、曹及齊頃公戰於鞌，齊師敗績。秋七月，及齊國佐盟於袁婁。公會晉師於上鄍，賜郤克、士燮、欒書三帥先路三命之服。司馬、司空、輿帥、侯正、亞旅，皆受一命之服。八月，晉使齊歸魯汶陽田。初，宣公求好於楚，楚莊王卒，宣公薨，不克作好。公即位，受盟於晉，會晉伐齊，故楚救齊。冬，楚師侵衛，遂侵魯，師於蜀。使臧孫許往。辭曰：「楚遠而久，固將退矣。無功而受名，臣不敢。」楚侵及陽橋，仲孫蔑請往賂之以執斵、執鍼、織紝，皆百人。成公子公衡為質，以請盟，楚人許平。冬十一月，公會楚公子嬰齊於蜀。丙申，公及楚、秦、宋、陳、衛、鄭、齊、曹、邾、薛、鄫諸侯之大夫盟於蜀。楚師及宋，公衡逃歸。

三年春正月，公會晉、宋、衛、曹諸侯伐鄭。二月，宣公廟新宮災，三日哭。夏。公如晉，拜汶陽之田。秋，叔孫僑如帥師圍棘，以汶陽田之邑棘不服故。冬十一月，晉景公使荀庚來聘，衛定公使孫良夫來聘。並尋宣公七年盟。丙午，及荀庚盟。丁未，及孫良夫盟。四年春，宋公使華元來聘，宋共公立，通嗣君也。三月，杞伯來朝。夏四月，臧孫許卒，公如晉，晉景公見公，不敬。秋，公至自晉，欲求成於楚而叛晉。季孫行父諫，乃止。冬，城鄆。五年春正月，杞叔姬來歸，仲孫蔑如宋，報華元也。夏，叔孫僑如會晉荀首於榖。冬十一月，周定王崩，子簡王立。十二月，公會晉、齊、宋、衛、鄭、曹、邾、杞諸侯同盟於蟲牢，以鄭服也。六年春二月，以鞌之功，立武宮。取附庸國鄟。夏六月，邾子來朝。公孫嬰齊如晉。秋，仲孫蔑、叔孫僑如帥師侵宋，以晉命也。冬，季孫行父如晉，賀遷新田。七年夏五月，曹宣公來朝，秋，楚伐鄭，公會晉、齊、宋、衛、曹、莒、邾、杞諸侯救鄭。八月，同盟於馬陵，尋蟲牢盟，且莒服故。八年春，晉景公使韓穿來言汶陽之田，歸之於齊。公孫嬰齊如莒。宋共公使華元來聘共姬。夏，宋共公使公孫夀求納幣。秋七月，周簡王使召伯來賜公命。諸侯即位，天子賜以命圭，與之合瑞。冬十月，杞叔姬卒。晉景公使士燮來聘，言伐郯也。叔孫僑如會晉、齊、邾伐郯，衛人來媵，媵宋共姬。九年春正月，杞伯來逆叔姬之喪以歸。公會晉、齊、宋、衛、鄭、曹、莒、杞諸侯同盟於蒲，歸齊汶陽之田，諸侯貳故。二月，伯姬歸於宋。夏，季孫行父如宋致女，晉人來媵。冬十一月，城中城。

十年夏五月，公會晉、齊、宋、衛、曹諸侯伐鄭，晉執鄭成公，鄭立大子髠頑，故伐鄭，以歸其君。晉景公卒。秋，公如晉，晉人止公，因留成公送葬，魯諱之。十一年春三月，晉厲公使郤犨來聘，及郤犨盟。晉人以公貳於楚故，止公，公請受盟，而後使歸，故來聘且涖盟。夏，季孫行父如晉。秋，叔孫僑如如齊。十二年，夏公會晉、衛諸侯於𤨏澤，以宋合晉、楚之成故。十三年春，晉厲公使郤錡來乞師，將伐秦也。三月，公如京師。夏五月，公自京師遂會晉、齊、宋、衛、鄭、曹、邾、滕諸侯伐秦。十四年秋，叔孫僑如如齊逆女。九月，僑如以夫人婦姜氏至自齊。十五年春三月，仲嬰齊卒。公會晉、衛、鄭、曹、宋、齊、邾諸侯同盟於戚，以討曹成公。冬十一月，叔孫僑如與晉、齊、宋、衛、鄭、邾諸侯之大夫會吳王壽夢於鍾離，魯始通吳。

十六年夏，晉伐鄭，使欒黶來乞師。鄭聞之，使告於楚，楚救鄭。六月，戰於鄢陵，楚鄭敗績。戰之日，公出於壞隤會。叔孫僑如通於成公母穆姜，欲去季孫行父、仲孫蔑而取其室。將行，穆姜送公，使逐行父、蔑。公待於壊隤，申宮、儆備、設守而後行，是以後。僑如賂晉，郤犨訴公於晉。秋，公會晉、齊、衛、宋、邾諸侯於沙隨，謀伐鄭也。晉厲公不見公。七月，公會周尹子及晉、齊、邾諸侯伐鄭，將行，穆姜又命公如初。公又申守而行。諸侯之師次於鄭西。魯師次於督揚，不敢過鄭。請逆於晉師，師至，諸侯遷於製田，又遷於潁上。鄭宵軍之，宋、齊、衛皆失軍。叔孫僑如又譖季、孟於郤犨。九月，晉人執季孫行父，舍之於苕丘。公還，待於鄆。使公孫嬰齊請行父於晉，晉許魯平，赦行父。冬十月，叔孫僑如出奔齊。十二月，季孫行父及晉郤犨盟於扈，歸，殺公子偃。偃，公庶弟，與謀故。

十七年夏，公會周尹子、單子及晉、齊、宋、衛、曹、邾諸侯伐鄭。六月，同盟於柯陵，尋戚盟。楚救鄭，諸侯還。九月，晉厲公使荀罃來乞師，復伐鄭。冬，公會周單子及諸侯伐鄭。十月，圍鄭，楚救鄭，諸侯還。十八年（前五七三年）春，公如晉，朝嗣君晉悼公。晉悼公使士匄來聘。秋，杞伯來朝。八月，邾子來朝，築鹿囿。公薨於路寢。冬十二月，葬成公。在位十八年，諡曰成，子午立，是為襄公。是時襄公三歲也。
## 據
* 《史記·魯周公世家》
*《左氏春秋·成公》
分類:魯公世家
陳懷公

**陳懷公**，媯姓，諱**柳**，乃周諸侯陳之第二十四君，惠公之子也。

惠公二十四年（魯定公四年）薨，公即位。春三月，公會周文公、晉、魯、宋、蔡、衛、鄭、許、曹、莒、邾、頓、胡、滕、薛、杞、小邾、齊諸侯於召陵，侵楚。冬，吳王闔閭與伍子胥敗楚入郢。懷公元年，闔閭在郢，召陳懷公。陳懷公欲往，大夫曰：「吳新得意；楚王雖亡，與陳有故，不可倍。」懷公乃以疾謝吳。四年（魯定公八年），吳復召懷公。懷公恐，如吳。吳怒其前不往，留之，秋七月，公薨於吳，九月葬公。陳乃立懷公之子越，是為閔公。
## 據
* 《左氏春秋·定公》
* 《史記·陳杞世家》
分類:陳公世家
陳惠公

**陳惠公**，媯姓，諱**吳**，乃周諸侯陳之第二十三君，哀公之孫，悼太子偃師之子也。

哀公三十五年（魯昭公八年）薨。楚靈王滅陳。使穿封戌為陳公。公孫吳出奔晉。晉平公問太史趙曰：「陳遂亡乎？」對曰：「陳，顓頊之族。陳氏得政於齊，乃卒亡。自幕至於瞽瞍，無違命。舜重之以明德。至於遂，世世守之。及胡公，周賜之姓，使祀虞帝。且盛德之後，必百世祀。虞之世未也，其在齊乎？」楚靈王滅陳、蔡、不羮，越五年，陳、蔡、不羮因楚公子棄疾入楚，靈王自縊。公子棄疾代立為平王。平王初立，欲得和諸侯，封陳、蔡，乃求故公孫吳復歸於陳，立為陳侯，是為惠公。

陳以魯昭公八年滅，十三年復封，凡五年而國復。探取哀公死楚，陳滅之後年為元年，初立為五年矣。惠公十年（魯昭公十八年）夏五月災。陳滅之後一年災，至是又災。陳不救火。十四年（魯昭公二十二年）夏四月，周景王崩，悼王立，王子朝作亂。冬十月，悼王崩，敬王立。十五年（魯昭公二十三年）吳伐州來，楚以陳師及諸侯之師救州來。吳敗諸侯之師於雞父，獲大夫夏齧。吳王僚使公子光伐陳，取胡、沈而去。十八年（魯昭公二十六年）冬十月，敬王入於成周，王子朝奔楚。二十八年（魯定公四年）春二月，公薨，夏六月葬公。子柳立，是為懷公。
## 據
* 《左氏春秋》
* 《史記·陳杞世家》
分類:陳公世家
楚惠王

**楚惠王**，羋姓，熊氏，諱**章**，乃春秋末、戰國初之楚王，昭王之子，昭王妾越女所生也。

昭王二十七年，病甚，乃召諸公子大夫曰：「孤不佞，再辱楚國之師，今乃得以天壽終，孤之幸也。」讓其弟公子申（子西）為王，不可。又讓次弟公子結（子期），亦不可。乃又讓次弟公子閭，五讓，乃後許為王。將戰，昭王薨於軍中。子閭曰：「王病甚，舍其子讓群臣，臣所以許王，以廣王意也。今君王卒，臣豈敢忘君王之意乎？」乃與子西、子期謀，伏師閉塗，迎越女之子章立之，即位於城父，是為惠王。然後罷兵歸，葬昭王。

惠王元年，魯哀公七年也。二年，子西召故平王太子建之子勝於吳，以為巢大夫，號曰白公。白公好兵而下士，欲報仇。三年（魯哀公九年）以陳即吳故，楚伐陳。四年（魯哀公十年），伐陳，吳救陳，不戰而還。六年，白公請兵令尹子西伐鄭。初，白公父建亡在鄭，鄭殺之，白公亡走吳，子西復召之，故以此怨鄭，欲伐之。子西許而未為發兵。七年（魯哀公十三年），伐陳。九年（魯哀公十五年），伐吳，及桐汭。秋，齊陳瓘來。十年（魯哀公十六年），孔子卒。六月，晉伐鄭，鄭告急楚，楚使子西救鄭，受賂而去。白公勝怒，乃遂與勇力死士石乞等作亂，襲殺公子申、公子結，因劫惠王。欲以公子啟為王。啟不可，殺之。置王於高府，欲弒之。大夫圉公陽（屈固）穴宮，負王以如昭夫人之宮。白公勝自立為王。月餘，葉公沈諸梁攻勝，勝縊，國寧。使公子申之子寧為令尹，公子結之子寛為司馬。十一年（魯哀公十七年），滅陳而縣之。十二年（魯哀公十八年）巴人伐楚，圍鄾，楚敗之於鄾。十三年（魯哀公十九年），越侵楚，楚追越師至冥，不及而還。秋，楚伐東夷，三夷男女及楚師盟於敖。冬，周敬王崩，元王立。吳王夫差彊，陵齊、晉，來伐楚。十六年，越滅吳。二十年（魯哀公二十六年），元王崩，貞定王立。

四十二年（魯悼公二十一年）滅蔡。四十四年（魯悼公二十三年）滅杞，與秦平。是時，越已滅吳，而不能正江、淮北，楚東侵，廣地至泗上。四十八年（魯悼公二十七年）貞定王崩，考王立。五十七年（魯悼公三十六年）王薨，子簡王中立。
## 據
* 《史記》楚世家
分類:楚世家
宋閔公

**宋閔公**，子姓，諱捷，乃周諸侯宋之第十七君，莊公之子也。

莊公十九年（魯莊公二年）薨，閔公即位。閔公元年夏，葬莊公。莊公十五年，衛二公子逐衛惠公，惠公奔齊。閔公三年（魯莊公五年）冬，宋會魯、齊、陳、蔡諸侯伐衛，納惠公。八年（魯莊公十年）春二月，魯侵宋。三月，宋遷宿，取其地。夏六月，宋及齊師次於郎，宋敗宋師於乘丘，齊師還。九年（魯莊公十一年）夏五月，宋侵魯，魯敗宋師於鄑。秋，大水。魯使弔焉曰：「天作淫雨，害於粢盛，若之何不弔？」對曰：「孤實不敬，天降之災，又以為君憂，拜命之辱。」臧文仲曰：「宋其興乎。禹、湯罪己，其興也悖焉，桀、紂罪人，其亡也忽焉。且列國有兇，稱孤，禮也。言懼而名禮，其庶乎。」既而聞之曰：「公子禦說之辭也。」臧孫達曰：「是宜為君，有恤民之心。」南宮萬嘗與魯莊公戰，獲乎魯莊公。魯莊公歸，散舍諸宮中，數月然後歸之。歸反為大夫於宋。十年（魯莊公十二年）秋，南宮萬與閔公博，婦人皆在側。萬曰：「甚矣，魯侯之淑，魯侯之美也！天下諸侯宜為君者，唯魯侯爾！」閔公矜此婦人，妒其言，顧曰：「此虜也！爾虜焉故，魯侯之美惡乎至？」萬怒，搏閔公，絕其脰弒公於蒙澤，仇牧聞君弒，趨而至，遇之於門，手劍而叱之。萬臂摋仇牧，碎其首，齒著乎門闔。南宮萬殺及大宰督立公子游。
## 據
* 《左氏春秋·莊公》
* 《史記·宋微子世家》
分類:宋公世家
陳桓公

**陳桓公**，媯姓，諱**鮑**，乃周諸侯陳之第十二君，文公之長子也。

文公十年薨，桓公鮑即位。桓公二十三年，魯隱公初立。二十六年（魯隱公四年），衛州吁弒其君桓公，請伐鄭，以除公子馮。夏，公及宋殤公、蔡人、衛人伐鄭。秋，諸侯復伐鄭。衛州吁來，九月，執而殺之。鄭請成於陳，桓公不許。公子佗諫，不許。二十八年（魯隱公六年），鄭侵陳，大獲。二十九年（魯隱公七年），陳及鄭平。佗如鄭，涖盟。鄭良佐來涖盟，妻鄭公子忽。三十年（魯隱公八年），鄭公子忽來逆女。三十三年，魯弒其君隱公。三十七年（魯桓公四年）十二月二十一日甲戌，公薨。桓公疾病，公子佗殺太子免而代之，國人分散，三十八年（魯桓公五年）春正月甲戌，再赴。夏，葬桓公。翌年（魯桓公六年），蔡人殺佗，立桓公子躍。

## 據
* 《左氏春秋》
* 《史記·陳杞世家》
分類:陳公世家
陳莊公

**陳莊公**，媯姓，諱**林**，乃周諸侯陳之第十五君，《左傳·襄公二十五年》杜預註曰「陳莊公、宣公皆厲公子」，《史記·陳杞世家》曰「桓公太子免之三弟，長曰躍，中曰林，少曰杵臼」，乃桓公之子也。

厲公七年（魯桓公十二年）薨，莊公即位。莊公二年（魯桓公十四年），宋人以陳及齊、蔡、衛諸侯伐鄭。三年（魯桓公十五年），周桓王崩，莊王立。冬，公會宋、魯、衛諸侯於袲伐鄭。鄭祭仲逐厲公，將納之，弗克而還。四年（魯桓公十六年）公會宋、魯、衛、蔡諸侯伐鄭。七年（魯莊公元年）冬十月公薨，宣公杵臼立。明年春二月，葬公。
## 據
* 《左氏春秋》
* 《史記·陳杞世家》
分類:陳公世家
北單于

**北單于**，北匈奴之單于，名不詳，優留單于之異母兄也。

漢章帝章和元年，鮮卑入左地擊北匈奴，大破之，斬優留單于，取其匈奴皮而還。章和二年正月，骨都侯等復共立單于異母兄右賢王為單于，其人以兄弟爭立，並各離散。漢和帝永元元年，以耿秉為征西將軍，與車騎將軍竇憲率騎八千，與度遼兵及南單于眾三萬騎，出朔方擊北虜，大破之。北單于奔走，首虜二十餘萬人。

永元二年春，南單于屯屠何遣左谷蠡王師子等將左右部八千騎出雞鹿塞，中郎將耿譚遣從事將護之。至涿邪山，乃留輜重，分為二部，各引輕兵兩道襲之。左部北過西海至河雲北，右部從匈奴河水西繞天山，南度甘微河，二軍俱會，夜圍北單于。大驚，率精兵千餘人合戰。單于被創，墯馬復上，將輕騎數十遁走，僅而免脫。三年，北單于復為右校尉耿夔所破，逃亡不知所在。其弟右谷蠡王於除鞬自立為單于。
## 據
* 《後漢書·南匈奴列傳》
分類:匈奴本紀
車紐

**車紐單于**，南匈奴自立之單于，名車紐。

漢順帝永和五年夏，南匈奴左部句龍王吾斯、車紐等背畔，率三千餘騎寇西河，因復招誘右賢王，合七八千騎圍美稷，殺朔方、代郡長史。馬續發緣邊兵及烏桓、鮮卑、羌胡合二萬餘人，掩擊破之。吾斯等遂更屯聚，攻沒城邑。漢天子遣使責讓單于，去特若尸逐就單于及其弟左賢王皆自殺。

秋，句龍吾斯等立句龍王車紐為單于。東引烏桓，西收羌戎及諸胡等數萬人，攻破京兆虎牙營，殺上郡都尉及軍司馬，遂寇掠并、涼、幽、冀四州。乃徙西河治離石，上郡治夏陽，朔方治五原。冬，遣中郎將張耽將幽州烏桓諸郡營兵，擊畔虜車紐等，戰於馬邑，斬首三千級，獲生口及兵器牛羊甚眾。車紐等將諸豪帥骨都侯乞降。
## 據
* 《後漢書·南匈奴列傳》
分類:匈奴本紀
羌渠單于

**羌渠單于**，南匈奴之單于，持至尸逐就單于、呼廚泉單于之父也。

光和二年（一七九年），中郎將張脩擅斬呼徵單于，更立右賢王羌渠為單于。羌渠單于，光和二年立。中平四年（一八七年），前中山太守張純反畔，遂率鮮卑寇邊郡。漢靈帝詔發南匈奴兵，配幽州牧劉虞討之。單于遣左賢王將騎詣幽州。國人恐單于發兵無已，五年（一八八年），右部醯落與休著各胡白馬銅等十餘萬人反，攻殺單于。羌渠立十年，子右賢王於扶羅立。
## 據
* 《後漢書·南匈奴列傳》
分類:匈奴本紀
陳宣公

**陳宣公**，媯姓，諱**杵臼**，乃周諸侯陳之第十六君，厲公之子也。《左傳·襄公二十五年》杜預註曰「陳莊公、宣公皆厲公子」，《史記·陳杞世家》曰「桓公太子免之三弟，長曰躍，中曰林，少曰杵臼」，乃作桓公之子也。

莊公七年（魯莊公元年）十月薨，宣公即位。宣公三年（魯莊公四年）夏，公及齊襄公、鄭伯嬰遇於垂。楚武王薨，楚始彊。四年（魯莊公五年），陳會魯、齊、宋、蔡諸侯，伐衛，納惠公。十一年（魯莊公十二年），周莊王崩，僖王立。十二年（魯莊公十三年），齊桓公會陳及宋人、蔡人、邾人於北杏。宋弒閔公，會以平宋亂。十三年（魯莊公十四年），宋背北杏會故，陳及齊人、曹人伐宋。十四年（魯莊公十五年），齊侯會公及宋、衛、鄭諸侯於鄄，齊始霸。十五年（魯莊公十六年），齊桓公會公及宋、衛、鄭、許、滑、滕、魯諸侯同盟於幽。十六年（魯莊公十七年），僖王崩，惠王立。十七年，周惠王娶陳女為后。十八年（魯莊公十九年），陳及齊人、宋人伐魯西鄙。二十一年（魯莊公二十二年）宣公有嬖姬生子款，欲立之，乃殺其太子禦寇。禦寇素愛厲公子完，完懼禍及己，乃與顓孫奔齊。齊桓公欲使陳完為卿，完曰：「羈旅之臣，幸得免負檐，君之惠也，不敢當高位。」桓公使為工正。齊懿仲欲妻陳敬仲，卜之，占曰：「是謂鳳皇於飛，和鳴鏘鏘。有媯之後，將育於姜。五世其昌，並於正卿。八世之後，莫之與京。」

二十四年（魯莊公二十五年），公使女叔如魯聘。二十六年（魯莊公二十七年），齊桓公會公及魯、宋、鄭諸侯同盟於幽。三十六年（魯僖公三年），齊桓公會公及魯、宋、衛、鄭、許、曹諸侯伐蔡，蔡敗，遂伐楚，次於陘。楚屈完及諸侯盟於召陵，還過陳。陳大夫轅濤塗惡其過陳，詐齊令出東道。東道惡，齊桓公怒，執轅濤塗。秋，及江人、黃人伐陳。冬，齊、魯、宋、衛、鄭、許、曹諸侯之師侵陳，陳成，歸轅濤塗。三十八年（魯僖公五年）夏，公及齊、魯、宋、衛、鄭、許、曹諸侯會王世子於首止。秋八月，盟於首止。鄭文公逃歸，不盟。三十九年（魯僖公六年），公會齊、魯、宋、衛、曹諸侯伐鄭，圍新城。楚圍許以救鄭。諸侯救許，乃還。四十年（魯僖公七年）世子款會齊桓公、魯僖公、鄭世子華於甯母，以謀鄭故。四十年（魯僖公七年），惠王崩，襄王立。四十一年（魯僖公八年）世子款會周人、齊、魯、宋、衛、許、曹諸侯盟於洮，謀王室大叔帶之難。四十五年（魯僖公十二年）冬十二月，公薨，子款立，是為穆公，明年夏四月，葬公。
## 據
* 《左氏春秋》
* 《史記·陳杞世家》
分類:陳公世家
陳穆公

**陳穆公**，媯姓，諱**款**，乃周諸侯陳之第十七君，宣公之子也。

宣公二十一年（魯莊公二十二年）宣公有嬖姬生子款，欲立之，乃殺其太子禦寇。四十一年（魯僖公八年）世子款會周、齊、魯、宋、衛、許、曹諸侯盟於洮，謀王室大叔帶之難。四十五年（魯僖公十二年）冬十二月，宣公薨，子款立，是為穆公，穆公元年（魯僖公十三年）夏四月，葬宣公。公會齊、魯、宋、衛、鄭、許、曹諸侯於鹹。淮夷病杞，且謀王室也。三年（魯僖公十五年），公會諸侯盟於牡邱，遂次於匡，及諸侯之大夫救徐。四年（魯僖公十六年），以淮夷病鄫故，公會齊、魯、宋、衛、鄭、許、邢、曹諸侯於淮。穆公五年，齊桓公薨。七年（魯僖公十九年）公請修好於諸侯，以無忘齊桓之德。冬盟於齊。九年（魯僖公二十一年）公及宋、楚、蔡、鄭、許、曹諸侯會於盂，楚成王執宋襄公以伐宋。冬，會於薄，以釋之。十一年（魯僖公二十三年），以陳貳於宋故，楚伐陳，取焦、夷，城頓而還。十三年（魯僖公二十五年）楚圍陳，納頓子於頓。十五年（魯僖公二十七年），公及楚成王、蔡、鄭、許諸侯圍宋，冬十二月，盟於宋。十六年（魯僖公二十八年），晉文公救宋，及楚師戰於城濮，先犯陳、蔡，陳、蔡奔，楚師敗績，晉會齊、魯、宋、蔡、鄭、衛、莒諸侯盟於踐土，公如會。夏六月，公薨，諡曰穆，子朔立，是為共公。
## 據
* 《左氏春秋》
* 《史記·陳杞世家》
分類:陳公世家
陳厲公

**陳厲公**，媯姓，諱**躍**，乃周諸侯陳之第十四君，桓公之長子，蔡女之所生也。《史記·陳杞世家》誤以公子佗為厲公，以躍為**利公**。

桓公三十八年（魯桓公五年）薨，陳佗公子佗殺大子免而自立。陳佗元年（魯桓公六年）秋，蔡人殺公子佗，立躍是為厲公。公羊曰陳佗淫乎蔡，蔡人殺之。榖梁曰陳侯憙獵，淫於蔡，與蔡人爭禽，蔡人不知其是陳君，而殺之。厲公二年，生子敬仲完。周太史過陳，陳厲公使以周易筮之，卦得觀之否：「是為觀國之光，利用賓於王。此其代陳有國乎？不在此，其在異國？非此其身，在其子孫。若在異國，必姜姓。姜姓，太嶽之後。物莫能兩大，陳衰，此其昌乎？」六年（魯桓公十一年），公及宋莊公、魯柔、蔡叔盟於折。厲公七年（魯桓公十二年）秋八月，公薨，諡曰厲，莊公林嗣立。其子陳完奔齊，為田齊之祖。
## 據
* 《左氏春秋·桓公》
* 《史記·陳杞世家》
分類:陳公世家
陳共公

**陳共公**，媯姓，諱**朔**，乃周諸侯陳之第十八君，穆公之子也。

穆公十六年（魯僖公二十八年）薨，共公即位。冬，公會晉、魯、齊、宋、蔡、鄭、莒、邾、秦諸侯於溫，周襄王狩於河陽，諸侯遂圍許。共公元年（魯僖公二十九年）轅濤塗會周王子虎、魯僖公及晉、宋、齊、秦諸侯之大夫盟於翟泉，謀伐鄭。五年（魯僖公三十三年），陳及晉人、鄭人伐許，楚侵陳及蔡，陳及蔡成，遂伐鄭。六年（魯文公元年），晉伐衛，取戚。衛使告於陳。共公曰：「更伐之，陳辭之。」衛伐晉。楚太子商臣弒其父成王代立，是為穆王。七年（魯文公二年），公會宋、鄭及晉士穀盟於垂隴，公為衛請成於晉。冬，轅選及晉、宋、鄭之大夫伐秦。八年（魯文公三年），以沈服楚故，陳會晉、魯、宋、衛、鄭諸侯之師伐沈，沈潰。衛成公來拜，晉成。十一年（魯文公六年），魯季孫行父來聘。秦穆公薨。十二年（魯文公七年）公會魯、齊、宋、衛、鄭、許、曹諸侯晉趙盾盟於扈。十三年（魯文公八年）秋八月，襄王崩，頃王立。十四年（魯文公九年）以陳服晉故，楚侵陳，克壺邱。楚公子朱自東夷伐陳，陳敗之，獲公子茷。陳懼，及楚平。十五年（魯文公十年），公及鄭穆公會楚穆王於息，遂及蔡莊侯，次於厥貉。十八年（魯文公十三年）夏五月，共公薨，子靈公平國立。
## 據
* 《左氏春秋》
* 《史記·陳杞世家》
分類:陳公世家
陳靈公

**陳靈公**，媯姓，諱**平國**，乃周諸侯陳之第十九君，共公之子也。

共公十八年（魯文公十三年）薨，子靈公平國立。靈公元年（魯文公十四年）春，周頃王崩，匡王立。夏六月，公會宋、魯、衛、鄭、許、曹諸侯、晉趙盾，同盟於新城。楚莊王即位。二年（魯文公十五年）公會晉、宋、衛、蔡、鄭、許、曹諸侯盟於扈，謀伐齊。齊賂晉靈公，故不克而還。四年（魯文公十七年），宋弒昭公，陳公孫寜及晉、衛、鄭之大夫伐宋，立文公而還。初，陳共公之薨也，楚人不禮焉。公遂盟於晉。六年（魯宣公元年），楚莊王侵陳，遂侵宋，晉救陳、宋，公及宋、衛、曹會晉師於棐林，以伐鄭。七年（魯宣公二年）陳及晉、宋、衛之師侵鄭。冬十月，匡王崩，定王立。十年（魯宣公五年），楚伐鄭，陳及楚平，晉救鄭，伐陳。十一年（魯宣公六年）晉、衛侵陳。十三年（魯宣公八年）陳及晉平，楚師伐陳，取成而還。十四年（魯宣公九年）諸侯會於扈，公不會。晉以諸侯之師伐陳，晉成公卒乃還。靈公與其大夫孔寧、儀行父皆通於夏姬，衷其衣以戲於朝。泄冶諫曰：「君臣淫亂，民何效焉？」靈公以告二子，二子請殺泄冶，公弗禁，冬，遂殺泄冶。十五年（魯宣公十年）夏五月，靈公與二子飲於夏氏。夏姬，御叔之妻，徵舒之母也。公戲二子曰：「徵舒似汝。」二子曰：「亦似公。」徵舒怒。靈公罷酒出，徵舒伏弩廐門射殺靈公。孔寧、儀行父皆奔楚，靈公太子午奔晉。徵舒自立為陳侯。史記曰徵舒自立為陳侯。翌年，楚莊王迎靈公太子午於晉而立之，是為成公。成公二年（魯宣公十二年），葬靈公。
## 據
* 《左氏春秋》
* 《史記·陳杞世家》
分類:陳公世家
陳成公

**陳成公**，媯姓，諱**午**，乃周諸侯陳之第二十君，靈公之子也。

靈公十五年（魯宣公十年）遇弒，太子午立為成公。史記曰夏徵舒自立為陳侯，太子午奔晉。翌年（魯宣公十一年），成公及楚莊王、鄭襄公盟於辰陵。冬，楚莊王為夏徵舒殺靈公，率諸侯伐陳。謂陳曰：「無驚，吾誅徵舒而已。」入之，殺夏徵舒。成公奔晉，楚因縣陳而有之，群臣畢賀。申叔時使於齊來還，獨不賀。莊王問其故，對曰：「鄙語有之，牽牛徑人田，田主奪之牛。徑則有罪矣，奪之牛，不亦甚乎？今王以徵舒為賊弒君，故徵兵諸侯，以義伐之，已而取之，以利其地，則後何以令於天下！是以不賀。」莊王曰：「善。」乃迎成公於晉而立之，復君陳如故。孔子讀史至楚復陳，曰：「賢哉楚莊王。輕千乘之國而重一言。」

二年（魯宣公十二年），宋伐陳，衛人救之。八年，楚莊王薨。十年（魯成公二年）公孫寧、楚公子嬰齊、魯成公、蔡景侯、許靈公及秦、宋、衛、鄭、曹、邾、薛、鄫、齊諸侯之大夫盟於蜀。十三年（魯成公五年）冬十一月，周定王崩，簡王立。十七年（魯成公九年）晉討鄭成公貳於楚，執諸銅鞮。楚侵陳，以救鄭。二十四年（魯成公十六年）晉厲公會周尹武公及諸侯伐鄭，知罃以諸侯之師侵陳，至於陳邑鳴鹿，遂侵蔡。二十七年（魯襄公元年）晉會東諸侯魯、齊、曹、邾、杞之師侵楚及陳。秋九月，簡王崩，靈王立。二十九年（魯襄公三年）晉會單頃公及魯、宋、衛、鄭、莒、邾、齊諸侯同盟於雞澤，公使袁僑如會，求成。秋，袁僑及諸侯之大夫盟，楚共王侵陳。三十年（魯襄公四年）春三月，公薨，子哀公弱立。楚以陳喪，罷兵去。秋七月，葬成公。
## 據
* 《左氏春秋》
* 《史記·陳杞世家》
分類:陳公世家
陳哀公

**陳哀公**，媯姓，諱**溺**，乃周諸侯陳之第二十一君，成公之子也。

成公三十年（魯襄公四年）薨，子哀公立。是年楚師在繁陽，將伐陳，聞喪乃止。陳猶不聽命，夏，楚侵陳，又使頓間陳，而侵伐之。冬，陳圍頓。公元年（魯襄公五年），公會晉、魯、宋、衛、鄭、曹、莒、楚、滕、薛、齊、吳、鄫諸侯於戚。冬，諸侯戍陳，楚伐陳。十一月諸侯會於城棣，以救之。三年（魯襄公七年）楚圍陳，公會晉、魯、宋、衛、曹、莒、邾諸侯於鄬，以救陳。楚執哀公弟公子黃，哀公逃歸。

十三年（魯襄公十七年）宋伐陳。十六年（魯襄公二十年）蔡公子燮欲以蔡之晉，蔡人殺之。大夫慶虎、慶寅愬公子黃於楚曰：「與蔡燮同謀」。楚人以為討，黃出奔楚。十九年（魯襄公二十三年）公如楚，公子黃愬二慶於楚，楚圍陳，陳殺慶虎、慶寅。楚人納公子黃。二十年（魯襄公二十四年），諸侯將伐齊，公及楚康王、蔡景侯、許靈公伐鄭，以救齊。陳復討慶氏之黨，鍼子八世孫鍼宜咎出奔楚。初，陳會楚伐鄭也，當陳隧者，井堙木刋，鄭人怨之。二十一年（魯襄公二十五年）鄭伐陳，入之。公奔墓，使司馬桓子賂以宗器。公免，擁社，使其衆，男女別而纍，以待於朝。鄭袚社，致地而還。冬，鄭復伐陳，陳及鄭平。二十二年（魯襄公二十六年），公及楚康王、蔡景侯伐鄭。二十三年（魯襄公二十七年），宋合晉楚以弭諸侯之兵。春，孔奐會晉、楚、蔡、衛、鄭、許、曹諸侯之大夫於宋。秋，孔奐及諸侯之大夫盟於宋。二十四年（魯襄公二十八年），以宋之盟故，公朝於晉。冬十二月，公如楚，楚康王薨。十二月，周靈王崩，景王立。二十五年（魯襄公二十九年）夏四月，葬楚康王，公送葬至於西門之外。

二十八年（魯昭公元年）公母弟公子招會晉、楚、魯、齊、宋、衛、蔡、鄭、許、曹諸侯之大夫於虢。楚公子圍弒其君郟敖自立，為靈王。三十一年（魯昭公四年），公會楚、蔡、鄭、許、徐、滕、頓、胡、沈、小邾、宋、淮夷諸侯於申。秋，楚子以諸侯伐吳，圍朱方，克之，執齊慶封殺之，遂滅頼。三十二年（魯昭公五年）公會楚、蔡、許、頓、沈、徐、越諸侯伐吳。

初，哀公娶鄭，長姬生悼太子師，少姬生偃。二嬖妾，長妾生留，少妾生勝。留有寵哀公，哀公屬之其弟司徒招。三十五年（魯昭公八年），公有廢疾，公子招、公子過殺世子偃師而立公子留為太子。哀公怒，欲誅招，招發兵圍守哀公。夏四月，哀公自縊，招卒立留為陳君。大夫干徵師赴於楚，楚靈王聞陳亂，執而殺之。使公子棄疾發兵伐陳，公子留奔鄭。秋七月，公子招殺公子過。九月，楚圍陳，冬十月，滅陳。殺孔奐，葬哀公。
## 據
* 《左氏春秋》
* 《史記·陳杞世家》
分類:陳公世家
呼徵單于

**呼徵單于**，南匈奴之單于，屠特若尸逐就單于之子也。

漢靈帝熹平六年，屠特若尸逐就單于薨，光和元年，子呼徵立。二年，中郎將張修與單于不相能，修擅斬之，更立右賢王羌渠為單于。修以不先請而擅誅殺，檻車征詣廷尉抵罪。殺人者死。張修擅斬單于呼徵，故至其罪也。
## 據
*《後漢書·南匈奴列傳》
分類:匈奴本紀
伊陵尸逐就單于

**伊陵尸逐就單于**，名**居車兒**，南匈奴之單于。

漢桓帝建和元年（一四七年）立。至永壽元年（一五五年），匈奴左薁鞮臺耆、且渠伯德等復叛，寇鈔美稷、安定，屬國都尉張奐擊破降之。延熹元年（一五八年），南單于諸部並叛，遂與烏桓、鮮卑寇緣邊九郡，以張奐為北中郎將討之，單于諸部悉降。奐以單于不能統理國事，乃拘之，上立左谷蠡王。張奐上書請立左谷蠡王為單于也。桓帝詔曰：「《春秋》大居正，居車兒一心向化，何罪而黜！其遣還庭。」居車兒立二十五年薨，漢靈帝熹平元年（一七二年），子屠特若尸逐就單于立。
## 據
* 《後漢書·南匈奴列傳》
分類:匈奴本紀
呼蘭若尸逐就單于

**呼蘭若尸逐就單于**，名**兜樓儲**，南匈奴之單于。

先在京師，漢安二年（一四二年）立之。漢順帝臨軒，大鴻臚持節拜授璽綬，引上殿。賜青蓋駕駟、鼓車、安車、駙馬騎、玉具刀劍、什物，給綵布二千匹。賜單于閼氏以下金錦錯雜具，軿車馬二乘。遣行中郎將持節護送單于歸南庭。詔太常、大鴻臚與諸國侍子於廣陽城門外祖會，饗賜作樂，角抵百戲。順帝幸胡桃宮臨觀之。冬，中郎將馬寔募刺殺句龍吾斯，送首洛陽。建康元年（一四四年），進擊餘黨，斬首千二百級。烏桓七十萬餘口皆詣寔降，車重牛羊不可勝數。單于兜樓儲立五年薨。
## 據
* 《後漢書·南匈奴列傳》
分類:匈奴本紀
屠特若尸逐就單于

**屠特若尸逐就單于**，名不詳，南匈奴之單于，伊陵尸逐就單于之子也。

伊陵尸逐就單于居車兒立二十五年薨，漢靈帝熹平元年（一七二年），屠特若尸逐就單于立。六年（一七七年），單于與中郎將臧旻出雁門擊鮮卑檀石槐，大敗而還。是歲，單于薨，子呼徵立。
## 據
* 《後漢書·南匈奴列傳》
分類:匈奴本紀
趙襄子

**趙襄子**，嬴姓，趙氏，諱**無恤**，亦作**毋恤**、**無䘏**，春秋末晉臣，趙鞅之子也。

初，姑布子卿見簡子。簡子遍召諸子相之。子卿曰：「無為將軍者。」簡子曰：「趙氏其滅乎？」子卿曰：「吾嘗見一子於路，殆君之子也。」簡子召子無䘏。無䘏至，則子卿起曰：「此真將軍矣。」簡子曰：「此其母賤，翟婢也，奚道貴哉？」子卿曰：「天所授，雖賤必貴。」自是之後，簡子盡召諸子與語，無䘏最賢。簡子乃告諸子曰：「吾藏寶符於常山上，先得者賞。」諸子馳之常山上，求，無所得。無䘏還，曰：「已得符矣。」簡子曰：「奏之。」無䘏曰：「從常山上臨代，代可取也。」簡子於是知無䘏果賢，乃廢太子伯魯，而以無䘏為太子。

韓詩外傳曰：趙簡子太子伯魯，小子無䘏。簡子自為一書牘，曰：「節用聽聰，敬賢勿慢，使能勿賤。」親自表之。與二子，使誦之。居三年，簡子問二書所在。伯魯亡其表，令誦不能得。無䘏出書於袖，令誦習焉。乃出伯魯，而立無䘏。

晉定公三十六年（前四七六年，史記誤作晉出公十七年），簡子卒，太子無䘏代立，是為襄子。翌年，越圍吳，襄子降喪食，使楚隆問吳王夫差。襄子姊前為代王夫人，簡子既葬，未除服，北登夏屋，請代王。使廚人操銅枓以食代王及從者，行斟，陰令宰人各以枓擊殺代王及從官，遂興兵平代地。趙襄子既害代王，迎姊代夫人。其姊聞之，曰：「以弟慢夫，非仁也，以夫怨弟，非義也。」泣而呼天，摩筓自刺而死。代人憐之，而立神屋於山側，所死地名之為摩笄之山。遂以代封伯魯子周為代成君，伯魯者，襄子兄，故太子。伯魯早死，故封其子。

趙簡子薨而未葬，中牟叛之。葬五日，襄子興師次之，圍未匝，而城自壞者十丈，襄子擊金退之。軍吏曰：「君誅中牟之罪而，城自壞，是天助之也。曷為退之。」襄子曰：「吾聞之叔向曰：君子不乘人於利，不厄人於險。使其城然，後攻之。」中牟聞而請降。

襄子使新穉狗（晉大夫新穉穆子）伐翟，勝左人、中人。使使者來謁之。襄子將食，尋飯有恐色。侍者曰：「狗之事大矣，而主之色不怡，何也？」襄子曰：「吾聞之，德不純而福祿並至，謂之幸夫。幸非福非德，不當雝，雝不為幸，吾是以懼。」

出公十一年（前四六四年），荀瑤伐鄭，將門，瑤謂襄子：「入之。」對曰：「主在此。」瑤曰：「惡而無勇，何以為子？」對曰：「以能忍恥，庶無害趙宗乎！」荀瑤不悛，襄子由是惎瑤。

趙簡子以襄子為後，董閼于曰：「無恤賤，今以為後，何也。」簡子曰：「是為人也，能為社稷忍羞。」異日，知伯瑤與襄子飲，而批襄子之首，大夫請殺之。襄子曰：「先君之立我也，曰能忍羞，豈曰能刺人哉。」史記曰：知伯圍鄭。醉，以酒灌擊襄子。襄子群臣請死之。襄子曰：「君所以置無䘏，為能忍卼。」然亦慍知伯。知伯歸，因謂簡子，使廢襄子，襄子由此怨知伯。出公十一年，簡子已卒，史記誤。

十八年（前四五七年），知伯瑤與趙、韓、魏盡分其范、中行故地。晉出公怒，告齊、魯，欲伐四卿。四卿恐，遂共攻出公。出公奔齊，道死。知伯乃立昭公曾孫驕，是為晉懿公。知伯益驕。請地韓、魏，韓、魏與之。請地趙，趙不與，以其圍鄭之辱。知伯怒遂，率韓、魏攻趙。

襄子懼，襄子之宰張孟談曰：「先主為重器也，為國家之難。盍姑無愛寶於諸侯乎？」襄子曰：「吾無使也。」張孟談曰：「地也可。」襄子曰：「吾不幸有疾，不夷於先子，不德而賄。夫地也求飲吾欲，是養吾疾而幹吾祿也。吾不與皆斃。」襄子，曰：「吾何走乎？」從者曰：「長子近，且城厚完。」襄子曰：「民罷力以完之，又斃死以守之，其誰與我？」從者曰：「邯鄲之倉庫實。」襄子曰：「浚民之膏澤以實之，又因而殺之，其誰與我？其晉陽乎！先主之所屬也，尹鐸之所寬也，民必和矣。」

乃奔保晉陽，原過從，後，至於王澤，見三人，自帶以上可見，自帶以下不可見。與原過竹二節，莫通。曰：「為我以是遺趙毋恤。」原過既至，以告襄子，襄子齊三日，親自剖竹，有朱書曰：「趙毋恤，余霍泰山山陽侯天使也。三月丙戌，余將使女反滅知氏。女亦立我百邑，余將賜女林胡之地。至於後世，且有伉王，赤黑，龍面而鳥噣，鬢麋髭皞，大膺大胸，脩下而馮，左衽界乘，奄有河宗，至於休混諸貉，南伐晉別，北滅黑姑。」襄子再拜，受三神之令。

知、韓、魏圍攻晉陽，沈竈產蛙，民無叛意。歲餘，引汾水灌其城，城不浸者三版。城中懸釜而炊，易子而食。群臣皆有外心，禮益慢，唯高共不敢失禮。襄子懼，乃夜使相張孟談私於韓、魏。韓康子、魏桓子與合謀，以三月丙戌，三國反滅知氏，共分其地。於是襄子行賞，高共為上。張孟談曰：「晉陽之難，唯共無功。」襄子曰：「方晉陽急，群臣皆懈，惟共不敢失人臣禮，是以先之。」於是趙北有代，南並知氏，彊於韓、魏。遂祠三神於百邑，使原過主霍泰山祠祀。

其後娶空同氏，生五子。襄子為伯魯之不立也，不肯立子，且必欲傳位與伯魯子代成君。成君先死，乃取成君子浣立為太子。襄子立三十三年（前四四三年）卒。諡曰襄子，浣即位，是為獻侯。
## 據
* 《史記·趙世家》
* 《國語·晉語》
* 《左氏春秋·哀公》
分類:趙王世家
趙成子

**趙成子**，嬴姓，趙氏，諱**衰**，字**子餘**，春秋時晉臣，諡成，故曰**成季**。《左氏春秋》曰趙夙之弟，《史記》曰趙夙之孫，共孟之子也。

趙衰卜事晉獻公及諸公子，莫吉；卜事公子重耳，吉，即事重耳。重耳以驪姬之亂亡奔翟，衰從公子重耳出亡。翟伐廧咎如，得二女，翟以其少女妻重耳，長女妻趙衰而生盾。惠公十三年（魯僖公二十二年），公子圉自秦逃歸，秦穆公召重耳於楚歸。女五人，懷嬴與焉。重耳欲辭，謂衰曰：「何如。」對曰：「禮志有之曰：『將有請於人，必先有入焉。欲人之愛己也，必先愛人。欲人之從己也，必先從人。無德於人，而求用於人，罪也。』今將婚媾以從秦，受好以愛之，聽從以德之，懼其未可也，又何疑焉？」乃歸女而納幣，且逆之。秦穆公將饗重耳，重耳使狐偃從。偃曰：「吾不如衰之文也，請使衰從。」秦穆公饗公子如饗國君之禮，衰相如賓。卒事，明日宴，秦穆公賦采菽，衰使公子降拜。秦穆公降辭。衰曰：「君以天子之命服命重耳，重耳敢有安志，敢不降拜？」成拜卒登，衰使公子賦黍苗。衰曰：「重耳之仰君也，若黍苗之仰陰雨也。若君實庇廕膏澤之，使能成嘉穀，薦在宗廟，君之力也。君若昭先君之榮，東行濟河，整師以復彊周室，重耳之望也。重耳若獲集徳而歸載，使主晉民，成封國，其何實不從。君若恣志以用重耳，四方諸侯，其誰不惕惕以從君命。」秦穆公嘆曰：「是子將有焉，豈專在寡人乎！」秦穆公賦鳩飛，公子賦河水，秦穆公賦六月，衰使公子降拜。秦穆公降辭。衰曰：「君稱所以佐天子匡王國者以命重耳，重耳敢有惰心，敢不從德。」

趙衰從重耳出亡，凡十九年，得反國。文公元年（魯僖公二十四年），秦穆公納公子，公子入立，是為文公。明年，定周難，殺大叔帶。周襄王與之陽樊、溫、原、攢茅之田。冬，圍原，原降。公問原守於寺人勃鞮，對曰：「昔趙衰以壺飱從，徑，餒而弗食。」故以衰為原大夫，故曰**原季**。居原，任國政。文公所以反國及霸，多趙衰計策。趙衰既反晉，晉之妻固要迎翟妻，而以其子盾為嫡嗣。趙同、趙括、趙嬰者並衰之子，母曰趙姬，文公之女也。同食邑於原，是曰原同，括食邑於屏，是曰屏季，嬰食邑於樓，是曰樓嬰。三子皆下事盾。

四年（魯僖公二十七年），蒐於被廬，作三軍。公問元帥於衰，對曰：「郤縠可，行年五十矣，守學彌惇。夫先王之法志，德義之府也。夫德義，生民之本也。能惇篤者，不忘百姓也。臣亟聞其言矣，說禮樂而敦詩書。詩書，義之府也。禮樂，德之則也。德義，利之本也。《夏書》曰：『賦納以言，明試以功，車服以庸。』君其試之。請使郤縠。」公從之。公使衰將下軍，辭曰：「欒枝貞慎，先軫有謀，胥臣多聞，皆可以為輔佐，臣弗若也。」乃以欒枝將下軍，先軫佐之。公使衰將上軍，辭曰：「夫三德者，偃之出也。以德紀民，其章大矣，不可廢也。」使狐偃，偃辭以狐毛。乃使毛將上軍，偃佐之。毛卒，使衰代之，辭曰：「城濮之役，先且居之佐軍也善，軍伐有賞，善君有賞，能其官有賞。且居有三賞，不可廢也。且臣之倫，箕鄭、胥嬰、先都在。」乃使先且居將上軍。公曰：「趙衰三讓。其所讓，皆社稷之衛也。廢讓，是廢德也。」八年（魯僖公三十一年）以衰之故，蒐於清原，作五軍，更為新上下軍。使衰將新上軍，箕鄭佐之，胥嬰將新下軍，先都佐之。及狐偃卒，公曰：「趙衰三讓不失義。讓，推賢也。義，廣德也。德廣賢至，又何患矣。請令衰也從子。」乃使趙衰佐新上軍。

新序曰：文公將伐鄴，趙衰言所以勝鄴之術。文公用之而勝鄴。將賞衰。衰曰：「君將賞其本乎？賞其末乎？賞其末，則騎乘者存；賞其本，則臣聞之郤虎。」公召郤虎曰：「衰言所以勝鄴，鄴既勝，將賞之，曰：『蓋聞之於子虎，請賞子虎。』」子虎對曰：「言之易，行之難，臣言之者也。」公曰：「子無辭。」虎乃受賞。

文公薨，事襄公。襄公三年（魯文公二年）秦孟明視帥師伐晉，先且居將中軍，衰佐之，敗秦師於彭衙。秦穆公猶用孟明視，視増修國政，重施於民。衰言於諸大夫曰：「秦師又至，將必辟之，懼而增德，不可當也。詩曰：『毋念爾祖，聿脩厥德。』孟明念之矣。念德不怠，其可敵乎？」明年，秦師伐晉，晉師不出。六年（魯文公五年），衰卒。諡曰成，子盾嗣，為宣子。
## 據
* 《史記·趙世家》
* 《國語·晉語》
* 《左氏春秋》
分類:趙王世家
魯昭公

**魯昭公**，姬姓，諱**禂**，乃春秋時之魯君。襄公之庶子也。

襄公三十一年（前五四二年）薨，立胡女敬歸之子子野，次於季氏，是年秋九月卒。魯人立敬歸之娣齊歸之子稠，是為昭公。叔孫豹不欲，曰：「太子死，有母弟可立，不即立長。年鈞擇賢，義鈞則卜，古之道也。非適嗣何必娣之子。今裯非適嗣，且是人也，居喪而不哀，在慼而有嘉容，是謂不度。不度之人，鮮不為患。若果立之，必為季氏憂。」季孫宿不聽，卒立之。於是公十九年矣，猶有童心，比葬，三易衰，衰祍如故衰。冬十月，滕子來會葬。癸酉，葬襄公。

昭公元年（前五四一年）春，叔孫豹會晉、楚、齊、宋、衛、陳、蔡、鄭、許、曹諸侯之大夫於虢，尋宋盟也。三月，季孫宿伐莒，取鄆。莒人告於會。楚請戮豹，晉趙武請之，乃免。秋，叔弓帥師疆鄆田。二年春，晉韓起來聘。夏，叔弓如晉，報韓起也。冬，晉平公妾少姜卒，公如晉，晉辭曰：「非伉儷也，請君無辱。」公至河乃復。晉平公謝還之，魯恥焉。季孫宿致服焉。三年夏，叔弓如滕，葬滕成公。秋，小邾子來朝。四年秋九月，莒亂，不撫鄫，鄫叛而來，魯取鄫。冬十二月，叔孫豹卒。楚靈王會諸侯於申，昭公稱病不往。五年春正月，舍中軍。魯襄公十一年，作三軍，今毀之。初作中軍，三分公室，而各有其一。季氏盡征之，叔孫氏臣其子弟，以父兄歸昭公，孟氏取其半焉，及其舍之也。四分公室，季氏擇二，二子各一，皆盡征之，而貢於公。公如晉。夏，莒牟夷以牟婁及防、茲來奔。莒人愬於晉，晉人欲止公，士鞅不可，乃歸公。秋七月，莒人來討，叔弓敗諸蚡泉。六年夏。季孫宿如晉、冬。叔弓如楚。聘且弔為吳所敗。七年，楚靈王成章華之臺，願與諸侯落之。大宰薳啓疆來召公。春三月，公如楚，鄭簡公勞於師之梁。楚靈王就章華臺，召昭公。昭公往賀，靈王享公於新臺，好以大屈。賜昭公寶器；已而悔，復詐取之。薳啟疆，見公。賀曰：「齊與晉、越欲此久矣。寡君無適與也，而傳諸君。君其備禦三鄰，慎守寶矣，敢不賀乎？」公懼，反之。叔孫婼如齊涖盟。夏四月，晉人來治杞田，恨公如楚故。季孫宿以成與之。冬十一月，季孫宿卒。

八年夏四月，叔弓如晉，賀成虒祁宮。秋，蒐於紅。九年春，以楚滅陳故，叔弓及宋、鄭、衛會楚子於陳。秋，仲孫貜如齊，殷聘殷盛也。冬，築郎囿。十年夏，齊欒施來奔。秋七月，季孫意如、叔弓、仲孫貜伐莒，取郠，獻俘，始用人於亳社。九月，叔孫婼如晉，葬晉平公。十一年春二月，叔弓如宋，葬宋平公。夏五月，魯昭公母齊歸薨。大蒐於比蒲。仲孫貜會邾子盟於祲祥。秋，季孫意如會晉、齊、宋、衛、鄭、曹、杞諸侯之大夫於厥慭，以楚圍蔡，謀救之。九月，葬齊歸，公不慼。十二年夏，宋華定來聘，公朝晉至河，晉平公謝還之。取郠之役，莒人愬於晉，晉辭公，至河乃復。公子慭遂如晉。公子慭與南蒯謀季氏，慭從公如晉。南蒯以費叛。冬十月，慭出奔齊。十三年春，叔弓圍費，弗克。秋，公會周劉子及晉、齊、宋、衛、鄭、曹、莒、邾、滕、薛、杞、小邾諸侯於平邱，邾、莒愬於晉，晉昭公不見公，使叔向來辭。八月，同盟於平邱，公不與盟，晉執季孫意如以歸。冬十月，公如晉，晉辭公，至河乃復。楚公子棄疾弒其君靈王，代立。十四年春，意如至自晉，南蒯奔齊，司徒老祁、慮癸來歸費。十五年春二月，有事於武宮。籥入，叔弓卒。去樂，卒事。冬，以平邱之會故公如晉，晉人止公，魯恥之。十六年夏，公至自晉。冬十月，季孫意如如晉，葬晉昭公。十七年春，小邾子來朝。秋，郯子來朝。二十年，齊景公與晏子狩竟，因入魯問禮。二十一年夏，晉士鞅來聘。秋八月，叔輒卒。冬，公如晉，晉將伐鮮虞，辭公。公朝晉至河，晉謝還之。二十二年春，大蒐於昌間。夏四月，周景王崩，立王子猛。六月，叔鞅如京師，葬景王。王子朝攻王猛，王室亂。冬十月，王子猛卒，是為悼王。猛弟敬王匄立。

二十三年春正月，取邾，師於離姑。邾愬於晉，晉人來討，叔孫婼如晉，晉人執之。癸醜，叔鞅卒。秋七月，莒子庚輿來奔。天王居於狄泉，周世卿尹氏立王子朝。敬王謂之東王，子朝謂之西王。冬，公為叔孫婼故，如晉，及河，有疾而復。二十四年春二月，仲孫貜卒，婼至自晉。二十五年春，叔孫婼如宋，聘且為季孫意如逆宋元夫人女，季氏強故。夏，叔詣會晉、宋、衛、鄭、曹、邾、滕、薛、小邾諸侯之大夫於黃父，謀王室也。有鸜鵒來巢。師己曰：「文成之世童謠曰『鸜鵒來巢，公在乾侯。鸜鵒入處，公在外野』。」季氏與郈氏鬬雞，季氏芥雞羽，郈氏金距。季孫意如怒而侵郈氏，郈昭伯亦怒平子。臧昭伯之弟會偽讒臧氏，匿季氏，臧昭伯囚季氏人。季孫意如怒，囚臧氏老。臧、郈氏以難告昭公。秋九月，昭公居於長府，伐季氏，遂入。意如登臺請曰：「君以讒不察臣罪，誅之，請遷沂上。」弗許。請囚於鄪，弗許。請以五乘亡，弗許。子家駒曰：「君其許之。政自季氏久矣，為徒者眾，眾將合謀。」弗聽。郈氏曰：「必殺之。」叔孫氏之臣戾謂其眾曰：「無季氏與有，孰利？」皆曰：「無季氏是無叔孫氏。」戾曰：「然，救季氏！」遂敗公師。仲孫何忌聞叔孫氏勝，亦殺郈昭伯。郈昭伯為公使，故孟氏得之。三家共伐公，公遂奔。己亥，公至於齊。齊景公曰：「請致千社待君。」子家曰：「棄周公之業而臣於齊，可乎？」乃止。子家曰：「齊景公無信，不如早之晉。」弗從。叔孫見公還，見意如，意如頓首。初欲迎昭公，孟孫、季孫後悔，乃止。次於陽州。

二十六年春，齊伐魯，取鄆而居昭公焉。三月，公至自齊，居於鄆。夏，齊景公將納公，使公子鉏帥師從公。圍成。魯師及齊師戰於炊鼻。秋公會齊、莒、邾、杞盟於鄟陵，謀納公也。齊景公令無受魯賂。申豐、汝賈許齊臣高龁、子將粟五千庾。子將言於齊景公曰：「群臣不能事魯君，有異焉。宋元公為魯如晉，求內之，道卒。叔孫婼求內其君，無病而死。不知天棄魯乎？抑魯君有罪於鬼神也？願君且待。」齊景公從之。七月，晉知躒、趙鞅帥師納王。公至自會，居於鄆。冬十月，周敬王入於成周，王子朝奔楚。二十七年春，公如齊。公至自齊，居於鄆。秋，晉、宋、衛、曹、邾、滕諸侯之大夫會於扈，令戍周且謀納公。宋、衛皆利納公，固請之。晉士鞅取貨於季孫，辭以難。仲孫何忌、陽虎伐鄆，謀奪公。公徒敗於且知。冬，公如齊，公至自齊，居於鄆。二十八年春，以齊卑公故，昭公如晉，求入。季孫意如私於晉六卿，六卿受季氏賂，諫晉頃公，晉頃公乃止，居昭公乾侯。二十九年春，昭公至自乾侯，居於鄆。齊景公使高張賜昭公書，自謂「主君」。大夫稱主君，比公於大夫也。昭公恥之，怒而去乾侯。夏四月，叔詣卒，公以公衍為大子。三十年春正月，公在乾侯。三十一年春正月，公在乾侯，晉頃公將以師納昭公，召季孫意如。意如會晉荀躒於適歷。荀躒曰：「寡君使躒謂吾子：『何故出君』。」意如伏而對曰：「從君而歸，固臣之願也，敢有異心。」夏四月，意如從荀躒如乾侯。躒以晉頃公之命唁公。且曰：「意如不敢逃死，君其入也。」公曰：「君惠顧先君之好，施及亡人，將使歸糞除宗祧以事君，則不能見夫人。已所能見夫人者，有如河。」荀躒掩耳而走，曰：「寡君其罪之恐，敢與知魯國之難。」子家羈説公以一乘入魯師，公欲從之，衆從者脅公，不得歸。史記曰意如布衣跣行，因六卿謝罪。六卿為言曰：「晉欲內昭公，眾不從。」晉人止。冬，邾黑肱以濫來奔。三十二年（前五一〇年）春正月，公在乾侯，取闞。冬十一月，仲孫何忌會晉、齊、宋、衛、鄭、曹、莒、薛、杞、小邾諸侯之大夫於狄泉，尋盟，且令城成周。十二月，公薨於乾侯，季孫意如問於榮駕鵝，曰：「吾欲為君諡，使子孫知之。」對曰：「生弗能事，死又惡之，以自信也。將焉用之。」乃諡曰昭。在位二十四年，在外八年，前後三十二年。魯人共立昭公弟宋為君，是為定公。
## 據
* 《史記·魯周公世家》
*《左氏春秋·昭公》
分類:魯公世家
魯定公

**魯定公**，姬姓，諱**宋**，乃春秋時之魯君。襄公之子，昭公之弟也。

昭公三十二年（前五一〇年），昭公薨於乾侯。定公元年（前五〇九年）夏六月癸亥，昭公之喪至自乾侯，魯人共立昭公弟宋為君。戊辰，即位，是為定公。秋七月葬昭公。定公立，趙簡子問史墨曰：「季氏亡乎？」史墨對曰：「不亡。季友有大功於魯，受鄪為上卿，至於文子、武子，世增其業。魯文公薨，東門遂殺適立庶，魯君於是失國政。政在季氏，於今四君矣。民不知君，何以得國！是以為君慎器與名，不可以假人。」季孫使役如闞公墓，將溝焉。不使與先君同。榮駕鵞説之，乃止。而葬公於墓道南，孔子為司寇，溝而合之。昭公出故，季孫意如禱於煬公，九月立煬宮。煬公，伯禽子，其廟已毀，禱於煬公，而昭公死於外故，立其宮。二年夏五月，雉門及兩觀災。冬十月，新作雉門及兩觀。

三年春正月，公如晉，至河乃復。冬，仲孫何忌及邾子盟於抜。四年春三月，公會周劉子及晉、宋、蔡、衛、陳、鄭、許、曹、莒、邾、頓、胡、滕、薛、杞、小邾、齊諸侯於召陵，侵楚。夏五月，公及諸侯盟於臯鼬。五年夏，為楚圍故，歸粟於蔡。六月，季孫意如卒。秋七月，叔孫不敢卒。九月，陽虎私怒，囚意如子季孫斯及公父歜，而逐仲梁懷，殺季氏族公何藐。盟斯於稷門之內，乃舍之。逐公父歜及秦遄，皆奔齊。六年春二月，公侵鄭，取匡。夏，季孫斯如晉，獻鄭俘。陽虎強使仲孫何忌往報夫人之幣，陽虎又盟公及桓公於周社，盟國人於亳社，詛於五父之衢。冬，城中城。以鄲貳於齊故，季孫斯、仲孫何忌圍鄆。儋翩率王子朝之徒因鄭人以作亂，十二月，周敬王處於姑蕕。七年春二月，儋翩入於儀栗以叛。齊人歸鄆、陽闗，陽虎居之以為政。秋，大雩。齊國夏伐魯西鄙。九月，大雩。冬十一月，敬王入於王城。

八年春正月，公侵齊。二月，公侵齊。夏，齊國夏伐魯西鄙，晉救魯。公會晉師於瓦。秋九月，季孫斯、仲孫何忌侵衛，陽虎欲去三桓，欲盡殺三桓嫡，而更立其所善庶子以代之。冬十月，順祀先公而祈焉，正閔公、僖公之位次，欲以取媚。辛巳，禘於僖公。壬辰，將享季孫斯於蒲圃，而殺之。載季孫斯將殺之，斯奔仲孫何忌得脫，三桓共攻陽虎，殺陽虎弟陽越。陽虎劫公與叔孫州仇伐孟氏，陽氏敗。虎如公宮，取寳玉、大弓，入讙、陽闗以叛。九年夏，陽虎歸寳玉、大弓。六月，伐陽闗，陽虎奔齊，齊囚之，奔宋，遂奔晉趙氏。

十年春三月，及齊平。夏，公會齊景公於夾谷，孔子行相事。齊欲襲魯君，孔子以禮歷階，齊人來歸鄆、讙、龜陰田。郈馬正侯犯叛，叔孫州仇、仲孫何忌圍郈。秋，及齊師復圍郈，侯犯奔齊。齊人致郈。冬，叔孫州仇如齊，謝致郈。十一年冬，及鄭平，始叛晉，叔還如鄭涖盟。十二年，仲由為季氏宰，將墮三都，收其甲兵。夏，叔孫州仇墮郈，季孫斯將墮費，費宰公山不狃、叔孫輒帥費人以襲魯。公入於季氏之宮，登武子之臺。費人攻之，弗克。入及公側，申句須、樂頎下，伐之，費人北。遂墮費。將墮成，成宰公歛陽不墮。冬十二月，公圍成，弗克。季孫斯受齊女樂，孔子去。

十三年夏，築蛇淵囿，大蒐於比蒲。十四年春，衛公叔戍來奔，因戍富，又夫人南子愬之。夏，戍黨北宮結來奔。晉荀寅、士吉射叛晉，晉圍朝歌。五月，公會齊景公、衛靈公於牽，謀救范、中行氏。秋，敬王使石尚來歸賑。宋景公之弟辰自蕭來奔。大蒐於北蒲。邾子來會公。公助范氏故，懼而城莒父及霄二邑。十五年（前四九五年）春正月，邾子來朝。夏五月，郊。壬申，公薨於高寢。子將立，是為哀公。
## 據
* 《史記·魯周公世家》
*《左氏春秋·定公》
分類:魯公世家
魯哀公

**魯哀公**，姬姓，諱**蔣**，乃春秋時之魯君。定公之子也。

定公十五年（前四九五年）薨，子蔣立，是為哀公。邾子來奔喪。秋七月，定姒薨。九月，滕子來會葬。丁巳，葬定公，雨，不克葬。戊午，日下昃，乃克葬。辛巳，葬定姒。冬，城漆。哀公元年（前四九四年）春正月，公即位。夏四月，郊。冬，仲孫何忌伐邾。二年春二月，季孫斯、叔孫州仇、仲孫何忌伐邾，取漷東田及沂西田。叔孫州仇、仲孫何忌及邾子盟於句繹。夏四月，滕子來朝。三年夏五月，桓宮、僖宮災。季孫斯、叔孫州仇城啟陽。秋七月，季孫斯卒。冬十月，叔孫州仇、仲孫何忌圍邾。四年夏，城西郛。六月，亳社災。五年春，城毗。齊景公薨，冬，叔還如齊。閏月，葬齊景公。六年春，城邾瑕。城西郛、毘、邾、瑕，皆備晉也。齊田乞弒其君晏孺子。夏，齊國夏及高張來奔，以陳乞鮑牧攻之也。叔還會吳於柤。秋八月，齊高國黨邴意茲來奔。冬，仲孫何忌伐邾。

七年夏，吳王夫差彊，伐齊，至繒。公會吳於鄫，吳徵百牢，與之。秋，公伐邾。八月，入邾，邾衆保於繹。師宵掠，以邾子益來，獻於亳社，囚諸負瑕。八年春三月，邾大夫茅夷鴻愬於吳，吳伐魯，克武城、東陽，遂次於泗上。吳人行成，與盟而還。夏五月，齊逆季姬，季姬通於季魴侯，魯弗敢與，齊伐魯，取讙及闡。六月，齊使入吳請師，伐魯，乃歸邾子益於邾。秋，及齊平。九月，臧賓如如齊涖盟，齊閭邱明來涖盟，且逆季姬以歸。冬十二月，齊人歸讙及闡。九年冬，吳來儆師伐齊。齊與魯平，辭師於吳，吳反與魯謀伐齊。十年春二月，邾子益來奔。公會吳王夫差、邾子、郯子伐齊，齊弒悼公，乃還。秋，吳來復儆師。十一年春，齊國書伐魯，魯師及齊師戰於郊，左師入齊軍，右師奔。夏五月，公會吳伐齊，戰於艾陵，齊師敗績，獲齊國書。公使大史固歸國書之首，置之新篋，褽之以玄纁，加組帶焉。寘書於其上曰：「天若不識不衷，何以使下國。」秋修守備，以備齊也。季氏用冉有有功，思孔子，孔子自衛歸魯。十二年春，用田賦。丘賦之法，因其田財，通出馬一匹、牛三頭。今以邱賦，為不足，又以田賦之。田賦之者，家一人也。夏五月，昭夫人孟子卒。公會吳於槖臯。吳請尋盟，公辭。秋，公會衛侯、宋皇瑗於鄖，與衛宋盟，而卒辭吳盟。十三年夏，公會周單子、晉侯及吳子於黃池，吳人將以公見晉侯。子服何説之，乃止。既而悔之，囚何以還。及戶牖，乃歸何。十四年春，西狩獲麟。小邾大夫射以句繹來奔。夏四月，叔還卒。齊田恒弒其君簡公。孔子請伐之，哀公不聽。秋八月，仲孫何忌卒。十五年春正月，成宰公孫宿叛於齊，仲孫彘伐成，不克，遂城輸。使子服景伯、子貢為介，適齊。冬，及齊平，齊歸魯侵地。田恒初相，欲親諸侯。十六年春正月，衛侯輒來奔。夏四月，孔子卒。

十七年冬十二月，公會齊平公盟於蒙，齊平公稽首，公拜，齊人怒。十九年冬，周敬王崩，子元王立。叔青如京師。二十年夏，會齊於廩邱，為鄭故，謀伐晉，鄭辭。秋，師還。二十一年夏五月，越人始來，秋八月，公及齊平公、邾子盟於顧，齊人責蒙之盟稽首，因歌之曰：「魯人之臯，數年不覺，使我高蹈。唯其儒書，以為二國憂。」言魯人臯，緩據周禮不肯答稽首，使齊邾高蹈至此。二十二年，越王句踐滅吳王夫差。二十三年秋八月，叔青如越，越諸鞅來聘。二十四年夏四月，晉將伐齊，來乞師。臧石帥師會之，取廩邱。公子荊之母嬖，立為夫人，以荊為太子。閏月，公如越，得大子適郢，與大子相將也。將妻公而多與之地。季孫肥納賂焉，乃止。二十五年夏六月，公至自越，宴季孫肥、仲孫彘於五梧。飲酒不樂，公與大夫始有惡。二十六年夏五月，禇師比等逐衛侯輒，叔孫舒會越人、宋人納衛侯輒，弗克。衛立悼公黚。元王崩，貞定王立。二十七年（前四六八年）春，越后庸來聘，且言邾田，封於駘上。使魯還邾田，封竟至駘上。二月，盟於平陽。夏四月，季孫肥卒，公弔焉。降禮，禮不備也。夏，哀公患三桓之侈也，將欲因諸侯以劫之，去三桓。三桓亦患公作難，故君臣多間。公遊於陵阪，遇孟武伯於街，曰：「請問余及死乎？」對曰：「不知也。」公欲以越伐三桓。秋八月，公如陘氏公孫有山氏，三桓攻公，公奔於衛，去如邾，乃遂如越。國人施公孫有山氏。國人迎公復歸，薨於有山氏。在位二十七年，諡曰哀。子寧立，是為悼公。
## 據
* 《史記·魯周公世家》
*《左氏春秋·哀公》
分類:魯公世家
宋穆公

**宋穆公**，子姓，諱**和**，乃周諸侯宋之第十四君。宋武公之子，宣公之弟也。

宣公有大子與夷，十九年，宣公病讓其弟和，宣公薨，弟和即位，是為穆公。穆公七年（魯隱公元年）秋九月，及魯盟於宿。九年（魯隱公三年），春三月，周平王崩，桓王立。秋八月，公疾，召大司馬孔父曰：「先君舍與夷而立寡人，寡人弗敢忘。若以大夫之靈，得保首領以沒，先君若問與夷，其將何辭以對？請子奉之，以主社稷，寡人雖死，亦無悔焉。」對曰：「羣臣願奉馮也。」公曰：「不可。先君以寡人為賢，使主社稷，若棄德不讓，是廢先君之舉也。豈曰能賢？光昭先君之令德，可不務乎？吾子其無廢先君之功。」使子馮出居於鄭，秋八月。公薨，諡曰穆，在位九年。宣公子與夷即位，是為殤公。
## 據
* 《左氏春秋·隱公》
* 《史記·宋微子世家》
分類:宋公世家
衛桓公

**衛桓公**，姬姓，諱**完**，乃春秋時衛之第十三君。莊公之子，州吁之兄也。

莊公二十三年薨，太子完立，是為桓公。桓公二年，州吁驕奢，公絀之，州吁出奔。十三年（魯隱公元年），鄭莊公弟段攻其兄，不勝，亡，而州吁求與之友。十五年（魯隱公三年），周平王崩，桓王立。十六年（魯隱公四年），州吁收聚衛亡人，以襲殺桓公，州吁自立為衛君。秋，州吁如陳，石碏使右宰醜涖殺州吁於濮，而迎桓公弟晉於邢，而立之，是為宣公。宣公元年（魯隱公五年），夏四月葬桓公。桓公在位十六年，諡曰桓。
## 據
* 《左氏春秋·隱公》
* 《史記·衛康叔世家》
分類:衛公世家
晉成公

**晉成公**，姬姓，諱**黑臀**，乃春秋時晉之第二十七君。文公少子，其母周女也。

靈公十四年（魯宣公二年），趙穿弒靈公，趙盾使穿逆公子黑臀於周而立之，是為成公。初，驪姬之亂，詛無畜羣公子，自是晉無公族。及公即位，乃宦卿之適子，而為之田，以為公族。又宦其餘子，亦為餘子。餘子，適子之母弟。其庶子為公行。晉於是有公族、餘子、公行。冬十月，周匡王崩，定王立。成公元年（魯宣公三年）春，公伐鄭，及郔，鄭及晉平，士會入盟。三年（魯宣公五年）鄭靈公初立，附晉而棄楚。楚怒，冬，楚伐鄭，陳及楚平。荀林父救鄭伐陳。四年（魯宣公六年）春，趙盾及衛侵陳。秋，赤狄伐晉，圍懷及邢丘。五年（魯宣公七年），夏，赤狄侵晉，取向陰之禾。鄭及晉平，冬，公會魯、宋、衛、鄭、曹諸侯盟於黑壤，周王叔桓公臨之，以謀不睦。六年（魯宣公八年）春，白狄及晉平。夏，會狄伐秦，虜秦將赤。冬，陳及晉平。七年（魯宣公九年）秋九月，成公與楚莊王爭彊，會宋、衛、鄭、曹諸侯於扈，陳靈公畏楚，不會。晉使荀林父以諸侯之師伐陳，因救鄭，與楚戰，敗楚師。公薨於扈，子景公據立。
## 據
* 《左氏春秋·宣公》
* 《史記·晉世家》
分類:晉公世家
鄭獻公

**鄭獻公**，姬姓，諱**蠆**，乃周時鄭之十八君。定公之子也。

定公十六年（魯昭公二十八年）薨，獻公即位。獻公二年（魯昭公三十年），晉頃公薨，游吉如晉弔且送葬。四年（魯昭公三十二年），國參會晉、魯、齊、宋、衛、曹、莒、薛、杞、小邾諸侯之大夫於狄泉。城成周、八年（魯定公四年），公會周劉子、晉、魯、宋、蔡、衛、陳、許、曹、莒、邾、頓、胡、滕、薛、杞、小邾、齊諸侯於召陵，侵楚。十年（魯定公六年），游速滅許，以許男歸。王子朝餘黨儋翩因鄭以作亂於周，鄭伐周六邑馮、滑、胥靡、負黍、狐人、闕外。二月，魯侵鄭，為晉討鄭伐胥靡也。冬，周敬王處於姑蕕。十一年（魯定公七年），公及齊景公盟於鹹，冬，敬王入於王城。十二年（魯定公八年），晉會周成桓公侵鄭，圍蟲牢，報伊闕也。冬，公及衛侯盟於曲濮，游吉卒。十三年（魯定公九年），夏四月，公薨，六月，葬獻公。子聲公勝立。
## 據
* 《左氏春秋》
* 《史記·鄭世家》
分類:鄭公世家
感測

**感測**者，揆度物性，而以電信示之也。

其器種類實繁，致用各異。藉力學者，若壓強計、寒暑表、測力計是也；藉電阻者，若應變規是也；藉壓電者，若趯計是也；藉磁場者，若霍爾氏測器是也。

凡機關自運之程，皆賴測器發信。蓋物勢遷易，達於電路，眾機乃揆節而動。若夫測器之能自理其事者，以其中有微處理器存焉，是測器而靈慧者，謂之智能測器。

分類:器
衛莊公蒯聵

**衛莊公**，姬姓，諱**蒯聵**，乃春秋時衛之第三十君。靈公太子也。

宋公子朝舊通於靈公夫人南子，朝在宋，靈公召之。靈公三十九年（魯定公十四年）秋，齊、宋會於洮，太子獻盂於齊，過宋野。野人歌之曰：「既定爾婁豬，盍歸吾艾豭。」太子羞之，謂家臣戲陽速曰：「從我而朝少君，少君見我，我顧，乃殺之。」速曰：「諾。」乃朝夫人。夫人見太子，太子三顧，速不進。夫人見其色，啼而走，曰：「蒯聵將殺余。」靈公執其手以登臺。太子奔宋。太子告人曰：「戲陽速禍余。」速告人曰：「大子則禍余。大子無道，使余殺其母。余不許，將戕於余；若殺夫人，將以余說。余是故許而弗為，以紓余死。諺曰：『民保於信』，吾以信義也。」

四十二年（魯哀公二年）靈公薨，蒯聵子出公立。時，魯家臣陽虎奔晉。夏六月，晉趙鞅納太子於戚，乃令陽虎詐命衛十餘人衰绖歸。宵迷，陽虎曰：「右河而南，必至焉。」使蒯聵絻，八人衰絰，偽自衛逆者。告於門，哭而入，遂居之。衛人聞之，發兵擊蒯聵。蒯聵不得入，入戚而保，衛人亦罷兵。荀寅、士吉射反晉。秋八月，齊人輸范氏粟，鄭師送之。晉趙鞅禦之，將戰，郵無恤禦趙鞅，太子為右。登鐵上，望見鄭師衆，太子懼，自投於車下。郵無恤授太子綏而乘之，曰：「婦人也。」趙鞅巡列，曰：「畢萬，匹夫也。七戰皆獲，有馬百乘，死於牖下。群子勉之，死不在寇。」太子禱曰：「曾孫蒯聵敢昭告皇祖文王、烈祖康叔、文祖襄公：鄭勝亂從，晉午在難，不能治亂，使鞅討之。蒯聵不敢自佚，備持矛焉。敢告無絕筋，無折骨，無面傷，以集大事，無作三祖羞。大命不敢請，佩玉不敢愛。」鄭人擊趙鞅中肩，斃於車中，獲其蠭旗。太子救之以戈。鄭師北，太子復伐之，鄭師大敗，趙鞅喜曰：「可矣。」

出公元年（魯哀公三年）春，齊、衛圍戚。初，孔圉娶太子之姊，生悝。孔氏之豎渾良夫長而美，孔圉卒，良夫通孔伯姬。太子在戚，孔姬使良夫於太子。太子與之言曰：「茍能入我國，報子以乘軒，免子三死，毋所與。」與之盟，許以伯姬為妻。莊公元年（魯哀公十五年）冬閏月，良夫與太子入，舍孔氏之外圃。昏，二人蒙衣而乘，宦者羅禦，如孔氏。孔氏之老欒寧問之，稱姻妾以告。遂入，適伯姬氏。既食，悝母杖戈而先，太子與五人介，輿猳從之。伯姬迫孔悝於厠，強盟之，遂劫以登臺。欒寧將飲酒，炙未熟，聞亂，使告仲由。召護駕乘車，行爵食炙，奉出公輒奔魯，仲由死焉。孔悝立太子，是為莊公。

公居外，怨大夫莫迎立，欲盡誅大臣，先謂司徒瞞成曰：「寡人離病於外久矣，子請亦嘗之。」歸告禇師比，欲與之伐公，不果。二年（魯哀公十六年）春，瞞成、禇師比出奔宋。公使鄢肸告於周曰：「蒯聵得罪於君父、君母，逋竄於晉。晉以王室之故，不棄兄弟，寘諸河上。天誘其衷，獲嗣守封焉。使下臣肸敢告執事。」周敬王使單平公對曰：「肸以嘉命來告余一人。往謂叔父：『余嘉乃成世，復爾祿次。敬之哉！方天之休。弗敬弗休，悔其可追？』」夏四月，孔子卒。六月，公逐孔悝，悝出奔宋。秋七月，逐大叔遺，遺奔晉。公與渾良夫謀召出公，太子疾劫公而強盟之，求必立已，且請殺渾良夫。三年（魯哀公十七年）春，太子殺渾良夫，晉趙鞅召公若太子來。公辭以難，太子又使㭬之。夏六月，趙鞅圍衛，齊救衛，鞅乃還。冬十月，晉復伐衛，入其郛，衛人出莊公而與晉平。晉立襄公之孫般師而還。十一月，莊公自鄄入，般師出。初，公登城以望，見戎州。問之，以告。公曰;「我，姬姓也，何戎之有焉？」翦之。公使匠久。又欲逐石圃，辛巳，石圃因匠氏攻公，公閉門而請，弗許。踰於北方而隊，折股。戎州人攻之，太子疾、公子青踰從公，戎州人殺之。公入於戎州己氏。初，公自城上見己氏之妻髪美，使髡之，以為呂姜髢。既入焉，而示之璧曰：「活我，吾與女璧。」己氏曰：「殺汝，璧其焉往？」遂殺之，而取其璧。國人復公孫般師而立之。十二月，齊人伐衛，衛請平，立靈公子起，執般師以歸。翌年（魯哀公十八年）夏，石圃逐君起，起奔齊，出公自齊復歸。

莊公為太子，出亡十六年，入立為諸侯，在位三年，遇弒，諡曰莊。
## 據
* 《左氏春秋》
* 《史記·衛康叔世家》
分類:衛公世家
衛襄公

**衛襄公**，姬姓，諱**惡**，乃春秋時衛之第二十七君。獻公太子也。

獻公後三年（魯襄公二十九年）薨，襄公即位。夏五月，世叔儀會晉、魯、齊、宋、鄭、曹、莒、滕、薛、小邾諸侯之大夫城杞。六月，吳王餘祭使季札來。襄公元年（魯襄公三十年）冬十月，北宮佗會晉、齊、宋、鄭、曹、莒、邾、滕、薛、杞、小邾諸侯之大夫於澶淵，以宋災故，謀歸宋財，既而無歸。二年（魯襄公三十一年）冬十二月，公如楚。三年（魯昭公元年）春正月，齊惡會晉、楚、魯、齊、宋、陳、蔡、鄭、許、曹諸侯之大夫於虢，尋宋盟。宋盟在魯襄公二十七年。四年（魯昭公二年）春，晉韓起來聘。六年，楚靈王會諸侯，襄公稱病不往。九年（魯昭公七年）秋八月，公薨，晉士鞅來弔且反戚田。齊惡告䘮於周，且請命。周景王使成簡公來弔，且追命公曰：：「叔父陟恪，在我先王之左右，以佐事上帝。余敢高圉、亞圉？」諡曰襄。子元立，是為靈公。冬十二月，葬襄公。
## 據
* 《左氏春秋》
* 《史記·衛康叔世家》
分類:衛公世家
衛定公

**衛定公**，姬姓，諱**臧**，乃春秋時衛之第二十四君。穆公之子也。

穆公十一年（魯成公二年）薨，定公即位。是年冬，楚、鄭侵衛，衛請平。十一月，孫良夫及楚公子嬰齊、魯成公、蔡景侯、許男及秦、宋、陳、鄭、齊、曹、邾、薛、鄫諸侯之大夫盟於蜀。定公元年（魯成公三年）春正月，公會晉、魯、宋、鄫諸侯伐鄭，討邲之役。秋，孫良夫、晉郤克伐赤狄之餘廧咎如，廧咎如潰。冬十一月，使良夫如魯聘，丁未，盟。三年（魯成公五年）冬十一月，周定王崩，簡王立。十二月，以鄭服故，公會晉、魯、齊、宋、鄭、曹、邾、杞諸侯同盟於蟲牢，諸侯謀復會，宋共公使向為人辭以子靈之難。四年（魯成公六年）春三月，孫良夫及晉師、鄭師、伊雒之戎、陸渾、蠻氏侵宋。五年（魯成公七年）秋，楚伐鄭，公會晉、魯、齊、宋、曹、莒、邾、杞諸侯救鄭。八月，同盟於馬陵，公惡孫良夫之子林父，冬，林父以戚奔晉，公如晉，晉反衛戚。七年（魯成公九年）春正月，公會晉、魯、齊、宋、鄭、曹、莒、邾諸侯同盟於蒲，將會吳，吳人不至，晉以鄭貳於楚，執鄭成公。八年（魯成公十年）春，公弟黑背侵鄭。夏五月，公會晉、魯、齊、宋、曹諸侯伐鄭，鄭成，鄭伯歸。十年（魯成公十二年）夏，以晉楚成故，公會晉厲公、魯成公於𤨏澤。十一年（魯成公十三年）夏五月，公從劉康公、成肅公會晉、魯、齊、宋、鄭、曹、邾、滕諸侯伐秦，戰於麻隧，秦師敗績。十二年（魯成公十四年）春，公如晉，晉侯強見孫林父，公不可。夏，晉侯使郤犨送林父，公見而復之。公有疾，使孔烝鉏、寗殖立子衎為太子。冬十月，公薨，諡曰定。太子衎立為獻公。獻公元年（魯成公十五年）春二月，葬定公。
## 據
* 《左氏春秋》
* 《史記·衛康叔世家》
分類:衛公世家
鄭定公

**鄭定公**，姬姓，諱**寧**，乃周時鄭之十七君。簡公之子也。

簡公三十六年（魯昭公十二年）薨，定公即位。夏，公如晉，晉昭公享公。以簡公未葬故，公辭於享，請免䘮而後聽命。定公元年（魯昭公十三年），公會周劉子、晉、魯、齊、衛、宋、曹、莒、邾、滕、薛、杞、小邾諸侯於平丘，罕虎卒。楚公子棄疾弒其君靈王而自立，為平王。欲行德諸侯。歸靈王所侵鄭地於鄭。四年（魯昭公十六年），晉昭公薨，其六卿彊，公室卑。晉韓起來聘，公孫僑謂韓起曰：「為政必以德，毋忘所以立。」六年，鄭火，公欲禳之。公孫僑曰：「不如修德。」八年（魯昭公二十年），楚太子建來奔。公孫僑卒。鄭人皆哭泣，悲之如亡親戚。公孫僑，字子產。為人仁愛人，事君忠厚。孔子嘗過鄭，與子產如兄弟云。及聞子產死，孔子為泣曰：「古之遺愛也！」十年（魯昭公二十二年），太子建與晉謀襲鄭。鄭殺建，建子勝奔吳。周景王崩，悼王立。冬，悼王崩，敬王立。王子朝作亂，王居於狄泉。十二年（魯昭公二十四年），公如晉。晉與鄭謀，誅周亂臣。十三年（魯昭公二十五年），游吉會晉、魯、宋、衛、曹、邾、滕、薛、小邾諸侯之大夫於黃父。晉令輸王粟，具戍人，曰明年將納王。十四年（魯昭公二十六年），王入於成周，王子朝出奔楚。十六年（魯昭公二十八年）夏四月，公薨，子獻公蠆立。六月，葬定公。
## 據
* 《左氏春秋》
* 《史記·鄭世家》
分類:鄭公世家
鄭聲公

**鄭聲公**，姬姓，諱**勝**，乃周時鄭之十九君。獻公之子也。

獻公十三年（魯定公九年）薨，公即位。當是時，晉六卿彊，侵奪鄭，鄭遂弱。聲公元年（魯定公十年），游速會齊景公、衛靈公於安甫。二年（魯定公十一年），及魯平，魯叔還來涖盟。六年（魯定公十五年），罕逹伐宋，敗宋師於老丘。晉荀寅、士吉射反晉，告急於鄭，鄭救之。八年（魯哀公二年），齊人輸吉射粟，罕逹送之，晉趙鞅禦之，戰於鐵，鄭師敗績。十三年（魯哀公七年），以鄭叛晉故，宋侵鄭。秋，宋圍曹。冬，鄭救曹，侵宋。十四年，宋景公滅曹。十五年（魯哀公九年），鄭圍宋雍丘，宋皇瑗圍鄭師，罕達救之，敗績，宋取鄭師於雍丘。夏，宋伐鄭。十六年（魯哀公十年），宋伐鄭、初。宋平元之族自蕭來奔。平族公子地，魯昭公二十年奔鄭。鄭元族公子辰，魯定公十四年奔鄭。鄭為之城嵒、戈、錫，三邑乃鄭、宋之間隙地。十八年（魯哀公十二年），宋向巢伐鄭，取錫，遂圍嵒。罕達救嵒，圍宋師。十九年（魯哀公十三年），取宋師於嵒。二十年，齊田恒弒其君簡公。二十一年（魯哀公十五年），公伐宋。冬，晉伐鄭。二十二年（魯哀公十六年），孔子卒。二十三年，楚惠王滅陳。二十四年（魯哀公十八年），周敬王崩，元王立。二十六年（魯哀公二十年），諸侯會於廩邱為鄭故，謀伐晉。鄭辭諸侯。三十三年（魯哀公二十七年），晉荀瑤伐鄭，取九邑。鄭請救於齊，齊救鄭，晉師還。三十七年（魯悼公四年），荀瑤圍鄭。是年公薨，諡曰聲，子哀公易立。
## 據
* 《左氏春秋》
* 《史記·鄭世家》
分類:鄭公世家
衛穆公

**衛穆公**，姬姓，諱**遫**，乃春秋時衛之第二十三君。成公太子也。

成公三十五年（魯宣公九年）薨，穆公即位。穆公元年（魯宣公十年）夏六月，以鄭及魯平故，晉以衛師、宋師、曹師伐鄭，取成而還。二年，楚莊王伐陳，殺夏徵舒。三年（魯宣公十二年），孔達及晉、宋、曹同盟於清丘。以陳貳於楚故，宋為盟故伐陳，衛救陳，晉以為討。楚莊王圍鄭，鄭降，復釋之。五年（魯宣公四十年）春，衛殺孔達，以説於晉。八年（魯宣公十七年）夏六月，公會晉、魯、曹、邾諸侯於斷道，將伐齊。九年（魯宣公十八年）春，世子臧會晉侯伐齊。十一年（魯成公二年）春，孫良夫侵齊，齊敗衛師於新築。良夫遂如晉乞師。魯臧孫許亦如晉乞師。夏六月，孫良夫會晉師、魯師、曹師及齊頃公戰於鞌，齊師敗績，復得侵地。秋九月，公薨。諡曰穆。子臧立為定公。定公元年，葬穆公。
## 據
* 《左氏春秋》
* 《史記·衛康叔世家》
分類:衛公世家
衛懿公

**衛懿公**，姬姓，諱**赤**，乃春秋時衛之第十八君。惠公之子也。

惠公三十一年（魯莊公二十五年）薨，赤立，是為懿公。懿公好鶴，淫樂奢侈。懿公二年（魯莊公二十七年）周惠王使齊，請伐衛，以衛立王子頹也。三年（魯莊公二十八年）春三月，齊桓公伐衛，衛及齊人戰，衛師敗績。八年（魯閔公元年）冬十二月，狄人伐衛，公好鶴，鶴有乘軒者。將戰，國人受甲者皆曰：「使鶴，鶴實有祿位，余焉能戰？君好鶴，鶴可令擊狄。」及狄人戰於熒澤，衛師敗績。公不去其旗，是以甚敗。狄於是遂入，殺懿公，遂滅衛。懿公之立也，百姓大臣皆不服。自懿公父惠公朔之讒殺太子伋代立至於懿公，常欲敗之，卒滅惠公之後而更立黔牟之弟昭伯頑之子申為君，是為戴公。
## 據
* 《左氏春秋》
* 《史記·衛康叔世家》
分類:衛公世家
衛戴公

**衛戴公**，姬姓，諱**申**，乃春秋時衛之第十九君。宣公之孫，昭伯頑之子也，惠公同母異父兄。

公子頑烝於宣姜，生齊子、戴公申、文公燬、宋桓夫人、許穆夫人。懿公八年（魯閔公元年）狄殺懿公也，衛人憐之，思復立宣公子急子之後，急子又死，而代急子死者子壽又無子。急子同母弟二人：其一曰黔牟，黔牟嘗代惠公為君，八年復去；其二曰昭伯。昭伯、黔牟皆已前死，故立昭伯子申為戴公。戴公元年（魯閔公二年），狄敗衛。宋桓公逆諸河，宵濟。衛之遺民男女七百三十人，益之以共、滕之民為五千人，立戴公以廬於曹。許穆夫人賦《載馳》。齊桓公使公子無虧帥車三百乘、甲士三千人以戍曹。歸公乘馬，祭服五稱，牛羊豕雞狗皆三百與門材。歸夫人魚軒，重錦三十兩。是年，公薨。齊桓公以衛數亂，乃率諸侯伐狄，為衛築楚丘，立戴公弟燬為衛君，是為文公。
## 據
* 《左氏春秋·閔公》
* 《史記·衛康叔世家》
分類:衛公世家
逢侯單于

**逢侯單于**，北匈奴單于，南匈奴休蘭尸逐侯鞮單于屯屠何子，原為薁鞬日逐王。

永元六年（九十四年），十五部二十餘萬人皆反畔，脅立逢侯為單于，遂殺略吏人，燔燒郵亭廬帳，將車重向朔方，欲度漠北。於是遣行車騎將軍鄧鴻、越騎校尉馮柱、行度遼將軍朱徽將左右羽林、北軍五校士及郡國積射、緣邊兵，烏桓校尉任尚將烏桓、鮮卑，合四萬人討之。時南單于及中郎將杜崇屯牧師城，逢侯將萬餘騎攻圍之，未下。冬，鄧鴻等至美稷，逢侯乃乘冰度隘，向滿夷谷。南單于遣子將萬騎，及杜崇所領四千騎，與鄧鴻等追擊逢侯於大城塞，斬首三千餘級，得生口及降者萬餘人。馮柱復分兵追擊其別部，斬首四千餘級。任尚率鮮卑大都護蘇拔廆、烏桓大人勿柯八千騎，要擊逢侯於滿夷谷，復大破之。前後凡斬萬七千餘級。逢侯遂率眾出塞，漢兵不能追。七年（九十五年）正月，軍還。

逢侯於塞外分為二部，自領右部屯涿邪山下，左部屯朔方西北，相去數百里。八年（九十六年）冬，左部胡自相疑畔，還入朔方塞，龐奮迎受慰納之。其勝兵四千人，弱小萬餘口悉降，以分處北邊諸郡。逢侯部眾飢窮，又為鮮卑所擊，無所歸，竄逃入塞者駱驛不絕。

十二年（百年），萬氏尸逐鞮單于遣兵擊逢侯，多所虜獲，收還生口前後以千數，逢侯轉困迫。十六年（一〇四年），北單于遣使詣闕貢獻，願和親，脩呼韓邪故約。漢和帝以其舊禮不備，未許之，而厚加賞賜，不答其使。元興元年（一〇五年），重遣使詣敦煌貢獻，辭以國貧未能備禮，願請大使，當遣子入侍。時鄧太后臨朝，亦不答其使，但加賜而已。元初四年（一一七年），逢侯為鮮卑所破，部眾分散，皆歸北虜。五年（一一八年）春，逢侯將百餘騎亡還，詣朔方塞降，鄧遵奏徙逢侯於潁川郡。
## 據
* 《後漢書·南匈奴列傳》
分類:匈奴本紀